
Martfű Város Polgármesterétől
5435 Martfű, Szent István tér 1.

telefon: 56/450-222; fax: 56/450-853; e-mail: titkarsag@ph.martfu.hu
Előterjesztés

Napelempark (090/6, 090/7) kialakításával kapcsolatos szerződések jóváhagyására
Martfű Város Önkormányzata Képviselő-testületének

2019. május 30-i ülésére

Előkészítette: dr. Molnár György
Véleményező: Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyílt ülés

Tisztelt Képviselő-testület!

A Képviselő-testület 2017. december 21-i ülésén tárgyalta, hogy a 090/1 hrsz-ú rekultivált hulladéklerakót 6 db, 1 ha körüli területre osztott, 6 db közel 500 kW teljesítményű naperőmű létesítésére. A területmegosztással kialakult egy kisebb hetedik - 3715 m2 - terület a 442-es országos közúttal párhuzamosan, mely területet később kerékpárút kialakítására kíván hasznosítani.

Az Önkormányzat bérleti szerződést kötött az ingatlanokra az alábbiak szerint: a Martfű 090/6-os területre az AGE Solar Second Kft-vel jött létre a bérlet, míg a többi területre, a 090/4, 090/5, 090/7, 090/8 és 090/9 területekre az ALL GREEN Kft., mint bérlő kötött bérleti szerződést. Az ALL GREEN Kft. a 090/7-es bérleti szerződés szerinti bérlői pozícióját átruházta az AGE Solar M. Kft-re.

Ennek megfelelően jelenleg az alábbi helyzet állt elő:

	Bérlemény helyrajzi száma
	Bérlő megnevezése
	Bérlő által megvalósítandó projekt típusa

	090/4
	ALL GREEN Energy Kft.
	METAR

	090/5
	ALL GREEN Energy Kft.
	METAR

	090/6
	AGE Solar Second Kft.
	KÁT

	090/7
	AGE Solar M. Kft.
	KÁT

	090/8
	ALL GREEN Energy Kft.
	METÁR

	090/9
	ALL GREEN Energy Kft.
	METÁR


A Bérlők által adott tájékoztatás alapján a KÁT-os (Kötelező Átvételi Tarifa) projekt esetében nincs változás, nem történt jogszabály módosítás sem ezt a bérlők idén szeretnék megvalósítani

A METÁR (Megújuló Energia Támogatási Rendszer) kötelező átvételre vonatkozó Kormányrendelet váratlanul megváltozott most májusban és az új szabályok bizonytalanná teszik, hogy hány projektet lehet adott területen megvalósítani. A bérlő tájékoztatása szerint az egyeztetések a jogszabály értelmezéséről most is folynak az Energiahivatallal.
A fentiek alapján a 090/6 és 09/7 hrsz-ú területek esetében kerülne sor új bérleti szerződés kötésére és ezzel egy időben adásvételi előszerződé megkötésére is.

Az ALL GREEN Kft-vel kötött 090/4, 090/5, 090/8 és 090/9 hrsz-ú területek bérleti szerződéseinek módosítására egyelőre nem kerül sor.
Az AGE Solar Second Kft. és az AGE Solar M. Kft. a bérleti díjat helyrajzi számonként előre, egy összegben kívánja kifizetni helyrajzi számonként nettó 9.000.000,-Ft összegben, mely egyben az adásvételi előszerződés mellékletét képező adásvételi szerződésben megállapított vételár is.

Az adásvételi szerződésben mindkét Kft. a naperőmű működésének megszűnését követően, de legkésőbb az adásvételi szerződés hatályba lépését követő 35 év elteltével visszavásárlási jogot biztosít valamennyi ingatlanra.
Kérem a Tisztelt Képviselő-testületet, hogy az előterjesztést vitassa meg és hozza meg döntését.
Határozati javaslat

Martfű Város Önkormányzata Képviselő- testületének
______/2019. (V. 30.) határozata
Napelempark a Martfű, külterület 090/6 hrsz-ú ingatlan bérleti szerződése
1. Martfű Város Önkormányzatának Képviselő-testülete megtárgyalta és jóváhagyja a határozat mellékletét képező AGE Solar Second Kft-vel kötendő új bérleti szerződést a Martfű, külterület 090/6 hrsz-ú ingatlan vonatkozásában.
2. A szerződésből eredő költségeket az AGE Solar Second Kft. viseli.

3. A képviselő- testület felhatalmazza a polgármestert a szerződések aláírására.

felelős: polgármester

határidő: azonnal

Erről értesülnek:

1. Valamennyi képviselő helyben
2. AGE Solar Second Kft.
3. Pénzügyi és Adóügyi Iroda
4. Műszaki Iroda helyben
5. Irattár
Martfű, 2019. május 30.

	
	Dr. Papp Antal

polgármester


Látta: Szász Éva jegyző
1. melléklet a ______/2019. (V. 30.) határozatnak
BÉRLETI SZERZŐDÉS

A jelen bérleti szerződés (a Szerződés) az alábbi felek (külön-külön: Fél; együtt: Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16, képviseli: Dr. Papp Antal polgármester) mint bérbeadó (a Bérbeadó); és az

(2) AGE Solar Second Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-291131; adószám: 25823190-2-41; statisztikai számjel: 25823190-3511-113-01; képviseli: Koós László ügyvezető) mint bérlő (a Bérlő).

ELŐZMÉNYEK

(A) A Bérbeadó kizárólagos és korlátozásmentes tulajdonát képezi az Ingatlan. A Bérlő bérbe kívánja venni a Bérbeadótól, a Bérbeadó pedig bérbe kívánja adni a Bérlőnek a Bérleményt, napelem park (napelem (kis)erőműveket) létesítésére és üzemeltetésére határozatlan időre.

(B) Az erőművek hosszú távú működésének biztosítására a Felek a jelen Szerződésben rögzítettek szerint megállapodnak, hogy a napelemes erőmű működéséhez szükséges nyilatkozatokat, hozzájárulásokat és bejegyzéseket megteszik és fenntartják jelen Szerződés hatálya alatt.

(C) A Feleknek tudomása van arról, hogy a Bérbeadó a jelen Szerződés 9.2. pontban foglalt Bérlemény használatával kapcsolatos kötelezettségeket annak figyelembevételével vállalja, hogy a KEOP-2.3.0/2F/09-11-2011-0002 azonosítószámú projektben a Bérbeadó támogatásban részesült. A támogatást a hulladék lerakó rekultivációjára kapta a Bérbeadó, mely a bérlés tárgyát képező területre szól. A terület megosztásával és a bérléssel kapcsolatosan az Irányító Hatóság előzetesen hozzájárulását adta. Ez a hozzájárulás a jelen Szerződés mellékletét képezi. Amennyiben a későbbiekben az Irányító Hatóság korlátozásokat támasztana a Bérbeadó felé az Ingatlannal kapcsolatban erről a Bérbeadó tájékoztatja a Bérlőt.

EZÉRT a Felek az alábbiak szerint állapodnak meg:

1. DEFINÍCIÓK ÉS ÉRTELMEZÉS

1.1 A jelen Szerződésben használt nagy kezdőbetűs kifejezések az alábbiakban meghatározott jelentéssel bírnak:

Áfa jelenti a 2006/112/EC Tanácsi Rendelet szerinti és jelenleg (a mindenkor hatályos) általános forgalmi adóról szóló 2007. évi CXXVII. törvény szerint fizetendő általános forgalmi adót, illetve a Magyarországon az általános forgalmi adó helyett vagy mellett bevezetett bármilyen más hasonló jellegű adót.

Áramátvételi Szerződés jelenti az Erőmű által megtermelendő villamosenergia átvétele tárgyában a Bérlő által megkötendő, az Erőmű gazdaságos üzemeltetését biztosító szerződést.

Bérbeadó Bankszámlája jelenti a Bérbeadó CIB Bank-nál vezetett 10700309-66893729- 51100005 számú bankszámláját, vagy - amennyiben az eltérő - a Bérbeadó által az adott fizetési kötelezettség összegéről kiállított számlán megjelölt más magyarországi bankszámlát.

Bérlemény jelenti az Ingatlant.

Bérlet jelenti a Felek között a jelen Szerződéssel létrehozott bérleti jogviszonyt.

Bérlet Kezdő Napja jelenti a Birtokátruházás Napját.
Bérleti Díj jelenti a Bérlő által a Bérleménynek a Bérlet tartama alatt történő használatáért a Bérbeadó részére fizetendő, a jelen Szerződés 5.1.1. pontjában meghatározott bérleti díjat.

Bérlői Építési Munkálatok a jelen Szerződés 11.1. pontjában meghatározott jelentéssel bír.

Birtokátruházás Napja jelenti azt a napot, amelyen a Bérbeadó a Bérlemény birtokát a Bérlet megkezdése céljából átruházza Bérlőre, vagy amely napon a Bérlemény birtoka a jelen Szerződés rendelkezései szerint a Bérlő részére átruházottnak tekintendő.
Birtokátruházási Feltételek jelentik a jelen Szerződés 4.1.1. pontjában felsorolt feltételeket.

Birtokátruházási Jegyzőkönyv jelenti a Birtokátruházás Napján a Felek vagy a jelen Szerződésben meghatározott esetben felvett és aláírt birtokbaadási jegyzőkönyvet, amely rögzíti a Birtokátruházás Napját és a Bérlemény Birtokátruházás Napján fennálló állapotát.

Engedélyek jelentik együttesen a Bérlői Építési Munkálatok megkezdéséhez szükséges, minden az Erőműre vonatkozó kötelező átvételi (KÁT) szerződés kötését a MAVIR Zrt.-vel, és valamennyi kapcsolódó engedély beszerzését, beleértve többek közt a jogerős építési engedélyt, MKEH engedélyt, csatlakozási szerződést, alállomás építési és csatlakozási engedélyt, a Környezetvédelmi Hatóság engedélyét (ha ez szükséges) és a Kiserőművi összevont engedélyt. 

Erőmű jelenti a Bérlő által a Bérleményen megvalósítandó napelemes kiserőművet (napelemparkot), annak valamennyi alkotórészével és tartozékával (ide értve, de nem kizárólagosan az Erőmű üzemeltetéséhez használt kiegészítő létesítményeket és kábeleket) együtt.

Finanszírozó Bank jelenti a Bérlői Építési Munkálatokat finanszírozó bankot, vagy egyéb pénzügyi intézményt.

Hitelszerződés jelenti a Finanszírozó Bank és a Bérlő között a Bérlői Építési Munkálatok finanszírozása tárgyában megkötendő hitelszerződést.

HUF jelenti a magyar forintot, Magyarország hivatalos pénznemét.

Illetékes Hatóság jelent bármely hatáskörrel és illetékességgel rendelkező olyan helyi, központi, önkormányzati vagy kormányzati hatóságot vagy szervet (ideértve, de nem kizárólagosan az illetékes építésügyi hatóságot vagy bármilyen más közigazgatási szervet, amely hatósági jogkört vagy jogalkotó hatáskört gyakorol, valamint valamennyi közüzemi szolgáltatót. 

Ingatlan jelenti a Martfű 090/6 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében a Bérbeadó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt. Az Ingatlan nem képezi a Bérbeadó önkormányzati törzsvagyonát, hanem az üzleti (vállalkozói) vagyonába tartozik.

Közüzemi Díjak jelentik a Bérlemény tekintetében felmerülő, a Bérbeadó által önálló mérőóra alapján mért közműszolgáltatásoknak (ha vannak ilyenek) a Bérlő által a Bérleti Díjon felül fizetendő díjait.

Megengedett Használat jelenti a Bérlemény megengedett használatát a jelen Szerződés 10.1.1. pontjában meghatározott célokra;
Megszűnés Napja jelenti azt a napot, amelyen a jelen Szerződés vagy a Bérlet bármilyen okból megszűnik.
Mellékletek jelentik a jelen Szerződés valamennyi mellékletét, a Melléklet pedig jelenti ezek bármelyikét.

Munkanap jelenti azokat a napokat, amelyek az alkalmazandó jogszabályok szerint Magyarországon nem minősülnek pihenőnapnak vagy munkaszüneti napnak.

Ptk. jelenti a Polgári Törvénykönyvről szóló 2013. évi V. törvényt.

Szerződés jelenti a jelen szerződést annak valamennyi mellékletével együtt, ideértve annak valamennyi módosítását és kiegészítését is.

Tervek jelentik együttesen a Bérlői Építési Munkálatok megkezdéséhez szükséges, a Bérlő által előkészítendő terveket.

Tervezett Birtokátruházási Nap jelenti a Felek által a jelen Szerződés megkötését követően közösen ilyenként meghatározott napot, amelyet a Bérbeadó vagy a Felek jogosultak a jelen Szerződés rendelkezései szerint elhalasztani.

Vis Maior Esemény jelent bármely olyan, a Felek által ésszerűen nem befolyásolható körülményt (ideértve az elháríthatatlan természeti eseményeket, harmadik személy elháríthatatlan közrehatását és/vagy az Illetékes Hatóságok mulasztását is), amely a Feleket, vagy azok bármelyikét akadályozza abban, hogy a jelen Szerződés alapján fennálló kötelezettségeit teljesítse, feltéve, hogy az adott körülmény az általa akadályozott Fél gondossága, előrelátása és erőfeszítése ellenére sem kerülhető el.
1.2 A jelen Szerződésben:

(a) A fejezetcímek csak az egyszerűbb hivatkozást szolgálják.

(b) Ahol a szövegkörnyezet ezt lehetővé teszi, az egyes szám magában foglalja többes számot és fordítva is.

(c) Kivéve, ahol ennek az ellenkezője megjelölésre került, a jelen Szerződésben a Bérbeadóra vagy a Bérlőre való hivatkozást úgy kell érteni, hogy az magában foglalja ezek jogutódjait és engedményeseit is, valamint ezen jogutódok és engedményesek jogutódjait.

(d) Amennyiben a jelen Szerződés értelmében a Felek bármelyikének részéről hozzájárulás vagy jóváhagyás szükséges, akkor ezt a hozzájárulást vagy jóváhagyást (i) azon cselekmények elvégzése vagy események megtörténte előtt kell megszerezni, amelyre az vonatkozik, és (ii) azok csak akkor tekintendőek megadottnak, ha azt írásba foglalták, és azt a másik (többi) Féllel a jelen Szerződés 17. fejezetében foglaltak szerint közölték.

2. A BÉRLET TÁRGYA ÉS TARTAMA

2.1.1 A jelen Szerződés rendelkezései szerint a Bérlet Kezdő Napjától a Bérbeadó bérbe adja a Bérlőnek, a Bérlő pedig bérbe veszi a Bérbeadótól a Bérleményt a Bérlő által megtekintett állapotban.

2.1.2 A Felek jelen Szerződést határozatlan időre kötik a Bérlet Kezdő Napjától kezdődő hatállyal.

3. A Bérlői Építési Munkálatok előkészítése

A Felek megállapodnak, hogy a jelen Szerződés aláírásának napja és a Bérlet Kezdő Napja (Birtokátruházás Napja) közötti időszakban a Bérbeadó köteles hozzáférést biztosítani a Bérlő részére a Bérleményhez a Tervek előkészítéséhez és az Engedélyek megszerzéséhez szükséges tevékenységek folytatása céljából.

4. BIRTOKÁTRUHÁZÁS
4.1 A birtokátruházás feltételei
4.1.1 A Felek megállapodnak, hogy a Bérlemény birtokának a Bérlőre történő átruházására az alábbi Birtokátruházási Feltételek maradéktalanul teljesülése esetén kerül sor:

(a) a Bérlő a Bérlet Tartamának első évére fizetendő Bérleti Díj fizetési kötelezettségét teljesítette; és

(b) a Tervek és az Engedélyek a Bérlő rendelkezésére állnak; és

(c) a Hitelszerződés megkötésre került; és

(d) az Áramátvételi Szerződés megkötésre került.

4.1.2 A Felek megállapodnak, hogy a Bérbeadó saját belátása szerint jogosult a jelen Szerződés 4.1.1. (a) pontja szerinti Birtokátruházási Feltételről írásban lemondani, míg a Bérlő jogosult a jelen Szerződés 4.1.1. (b)-(d) pontjai szerinti Birtokátruházási Feltételről írásban lemondani annak érdekében, hogy a Birtokátruházási Feltételek teljesüljenek.

4.1.3 Feltéve, hogy a Birtokátruházási Feltételek maradéktalanul teljesülnek, vagy azokról a Felek a jelen Szerződés 4.1.2., pontja szerint lemondtak, a Bérbeadó a Bérlemény birtokát legkésőbb a Tervezett Birtokátruházási Napon köteles a Bérlő részére átruházni.

4.1.4 A Bérlő nem jogosult megtagadni a Bérlemény átvételét a Bérlemény Megengedett Használat céljára történő használatát jelentősen nem korlátozó kisebb hibák miatt. Ezeket a kisebb hibákat rögzíteni kell a Birtokátruházási Jegyzőkönyvben, és a Bérbeadó köteles azokat a Felek által írásban közösen meghatározott ésszerű határidőn belül kijavítani.

4.1.5 Amennyiben a birtokátruházás a Bérlemény átvételének Bérlő általi jogszerű megtagadása miatt elhalasztásra kerül, úgy a Felek kötelesek a Bérlemény hibáinak listáját jegyzőkönyvben rögzíteni, és a hibák kijavításához ésszerűen szükséges időtartamot figyelembe véve kötelesek közösen kitűzni egy új Tervezett Birtokátruházási Napot.

4.1.6 A Felek vagy - a Bérlemény átvételének Bérlő általi jogszerűtlen megtagadása esetén - a Bérbeadó a birtokbaadásról felveszi(k) és aláírja(aláírják) a Birtokátruházási Jegyzőkönyvet.

4.2 A késedelmes birtokátruházás következményei

4.2.1 Amennyiben 4.1.1. pont (b)-(d) alpontjai szerinti Birtokbaadási Feltételek olyan okból, melyért a Bérbeadó nem felelős legkésőbb a Tervezett Birtokátruházási Napig nem teljesülnek, és a Bérlő a jelen Szerződés 14.4.1 (c) pontjában rögzített felmondási jogát nem gyakorolja, úgy a Bérlő a Bérbeadónak küldött írásbeli értesítéssel és az új Tervezett Birtokátruházási Nap megjelölésével saját belátása szerint elhalaszthatja.

4.2.2 Amennyiben a Birtokátruházási Feltételek teljesültek és a Tervezett Birtokátruházási Napon a Bérlő nem jelenik meg, vagy a Bérlemény átvételét és/vagy a Birtokátruházási Jegyzőkönyv aláírását jogszerűtlenül megtagadja, úgy a Bérlemény a Tervezett Birtokátruházási Napon a Bérlő részére átadottnak tekintendő. 

4.2.3 Amennyiben a Bérlemény birtokának átruházása a Bérbeadónak felróható okból késik, úgy a Bérbeadó köteles a Bérlőnek a késedelem minden további napjára a Bérleti Díj éves összege egy háromszázhatvanötöt (1/365) részének megfelelő összegű késedelmi kötbért fizetni. 
4.2.4 Vis Maior Esemény felmerülése esetén a Vis Maior Eseménnyel érintett Fél a Tervezett Birtokátruházási Napot a másik Félnek küldött írásbeli értesítéssel és az új Tervezett Birtokátruházási Nap megjelölésével saját belátása szerint elhalaszthatja. A halasztás időtartamának meg kell felelnie az adott Vis Maior Esemény fennállása időtartamának.

5. bérleti díj 

5.1.1 A Bérlő a Bérlemény használatáért nettó 600.000 ,- Ft (azaz hatszázezer forint) / év + ÁFA azaz bruttó 762.000 Ft. (azaz hétszáz-hatvankettőezer forint) / év összegű Bérleti Díjat köteles fizetni. A Bérbeadó ingatlan bérbeadásra választott Áfa fizetési kötelezettsége van, így jelenleg a Bérleti Díjat Áfa terheli. A Bérbeadó tájékoztatja a Bérlőt, ha a Bérleti Díj után nem lesz Áfa fizetési kötelezettsége és a továbbiakban a számlákat is ennek megfelelően fogja kiállítani. Ebben az esetben a Bérleti Díj összege ÁFA nélkül kerül számlázásra a Bérlőnek.
5.1.2 A félreértések elkerülése végett, amennyiben a Bérlet Kezdő Napja (vagy - esettől függően - a Megszűnés Napja) nem az adott év első napjára esik, úgy az adott évre a Bérleti Díj akként számítandó ki, hogy az egy éves Bérleti Díj aktuális összegének egy háromszázhatvanötöd (1/365) részét meg kell szorozni azon naptári napok számával, amelyek tekintetében Bérleti Díj fizetendő.

5.1.3 A Bérleti Díj a Bérlet Kezdő Napjától fizetendő a jelen Szerződés 8. pontja szerint.

5.1.4 A bérleti díj tartalmazza a Bérbeadó minden további költségét és kiadását, ami a jelen Szerződés teljesítésével kapcsolatban merül fel, beleértve a Bérleménnyel összefüggésben felmerülő helyi és központi adókat, illetékeket és a Bérlemény tulajdonjogához kapcsolódó bármilyen egyéb típusú közterheket is.

5.1.5 Amennyiben valamelyik évben az infláció mértéke eléri vagy meghaladja a 10%-ot a Felek kötelesek egyeztetni egymással és tárgyalásokat folytatni a Bérleti Díj felülvizsgálatáról.

6. ELŐLEG

6.1 A Bérlő vállalja, hogy a jelen Szerződés napjától számított 60 napon belül nettó 9.000.000,- Ft-ot (azaz Kilencmillió forintot) + ÁFA átutal a Bérbeadó részére a Bérbeadó bankszámlájára a Bérleti Díj fizetési kötelezettségére előlegként. A Bérbeadó az előlegről előzetesen számlát állít ki a Bérlő részére. Amennyiben a Bérlőt Bérleti Díj fizetési kötelezettség fogja terhelni, az esedékes összegeket a megfizetett előleg terhére jogosult beszámítani, azaz az előleg összegének kimerüléséig nem köteles a Bérleti Díjat megfizetni a Bérbeadó részére.
6.2 A jelen Szerződés bármilyen okból történő megszűnése esetén a Felek az előleg összegével egymással elszámolnak és a fel nem használt előleg összegét a Bérbeadó visszatéríti a Bérlő részére.
7. HOZZÁJÁRULÁS JELZÁLOGJOG BEJEGYZÉSÉHEZ

7.1 A Bérbeadó jelen Szerződés aláírásával hozzájárul ahhoz, hogy a Bérleményre a Bérlőt Finanszírozó Bank jelzálogjogot és annak biztosítására elidegenítési- és terhelési tilalmat jegyezhessen be és ezen bejegyzések a jelen Szerződés teljes tartama alatt az ingatlan-nyilvántartásban teherként fennmaradjanak.

7.2 A Bérlő kérésére a Bérbeadó öt (5) napon belül aláírja az Ingatlanon jelzálogjogot és annak biztosítására elidegenítési- és terhelési tilalmat alapító szerződést a Bérlőt Finanszírozó Bankkal és megtesz minden további nyilatkozatot ami a terhek bejegyzéséhez és fenntartásához szükséges a jelen Szerződés tartama alatt. 

8. Közüzemi díjak

8.1 A Bérlet Kezdő Napjától a Bérlemény jelen szerződés 15. pontja szerinti visszaszolgáltatása napjáig, a Bérleménnyel összefüggésben felmerült Közüzemi Díjakat, ha vannak ilyenek, a Bérlő köteles viselni.

8.2 A Bérlő a Közüzemi Díjakat a Bérbeadónak, vagy az érintett szolgáltatónak köteles megfizetni, amennyiben az érintett szolgáltató az adott közmű vagy egyéb szolgáltatást közvetlenül a Bérlőnek nyújtja. 

8.3 Amennyiben a Bérlő a Közüzemi Díjakat a Bérbeadónak fizeti, úgy ezek havonta utólag fizetendőek, a Bérbeadó által e Közüzemi Díjak összegéről kiállított számla kézhezvételétől számított nyolc (8) napon belül.

9. általános fizetési feltételek

9.1 A fizetések devizaneme

9.1.1 A Bérlő valamennyi fizetési kötelezettsége HUF-ban teljesítendő. 

9.2 Fizetési határidők

9.2.1 A Bérleti Díj Bérlő által évente előre fizetendő, legkésőbb a tárgyév első hónapjának utolsó napjáig, a Bérbeadó által e határidőt legalább nyolc (8) nappal megelőzően kézbesített számla/számlák ellenében, kivéve az Bérlet első (1.) évére fizetendő Bérleti Díjat, melyet a Bérlő a Tervezett Birtokátruházási Napig köteles megfizetni.

9.3 Fizetési kötelezettségek teljesítése

9.3.1 A Bérlő a jelen Szerződés alapján fennálló fizetési kötelezettségeit a Bérbeadó Bankszámlájára történő banki átutalás útján köteles teljesíteni. 

9.3.2 A Bérlő jelen Szerződés alapján fennálló bármely fizetési kötelezettsége akkor tekintendő teljesítettnek, amikor annak összege a Bérbeadó Bankszámláján jóváírásra került. 

9.4 Késedelmi kamat
9.4.1 Amennyiben a Bérlő a jelen Szerződés alapján fennálló bármely fizetési kötelezettsége teljesítésével késedelembe esik, úgy köteles a Bérbeadó részére a késedelem teljes tartamára késedelmi kamatot fizetni. E késedelmi kamat mértéke a Ptk.-ban meghatározott késedelmi kamattal egyezik meg.

10. A bérlemény használata 

10.1 Megengedett Használat

10.1.1 A Bérlő jogosult a Bérleményt az Erőmű létesítése és üzemeltetése, továbbá a Bérlő az Erőműhöz kapcsolódó üzleti tevékenysége (villamos energia termelése és értékesítése és a kapcsolódó tevékenységek) folytatása céljából használni.

10.1.2 A Bérlő sem a Bérleményt, sem annak bármely részét nem használhatja a Megengedett Használattól eltérő semmilyen célra a Bérbeadó előzetes írásbeli hozzájárulása nélkül.

10.1.3 A Bérbeadó a Bérlő tevékenységéért harmadik személyek felé felelősséget nem vállal.

10.2 A Bérlemény használata

10.2.1 A Bérbeadó szavatol azért, hogy (i) a Bérlő a Bérleményt a Bérlet tartama alatt a Megengedett Használat céljára háborítatlanul használhatja anélkül, hogy ebben Bérbeadó vagy a Bérbeadó javára vagy képviseletében eljáró bármely harmadik személy korlátozná, valamint hogy (ii) a Bérlemény vonatkozásában nem áll fenn harmadik személynek olyan joga, amely akadályozhatná a Bérlőt a jelen Szerződésből eredő jogai háborítatlan gyakorlásában. A Bérbeadó biztosítja a Bérlemény folyamatos megközelíthetőségét.

10.2.2 A Bérbeadó szavatol továbbá azért, hogy a Bérlemény tekintetében nem áll fenn ismert talajszennyezettség vagy bármely más olyan körülmény, amely a környezetvédelmi jogszabályi rendelkezések megsértését megvalósítaná, továbbá a Bérleményre vonatkozóan nem áll fenn környezetvédelmi hatósági kötelezés, és nincs folyamatban hatósági eljárás.

10.2.3 A Bérlő nem kér ingatlan fejlesztést a Bérbeadótól a Bérleménnyel kapcsolatban. A Bérbeadó szavatol azért, hogy nem végez olyan beruházást és nem tesz semmilyen olyan cselekményt, ami a Bérlemény és különösen az Erőmű beárnyékolásához vezethet.

10.2.4 A Bérbeadó hozzájárul annak érdekében, hogy az Erőmű létesítéséhez szükséges vezetékjogok bejegyezhetőek legyenek, azaz a szükséges hozzájárulásokat és egyéb aláírásokat, szerződéseket az érintett területek vonatkozásában beszerzi, kiállítja, illetve aláírja. Ugyanakkor a kapcsolódó hatósági díj, illeték vagy más kapcsolódó költség megfizetése a Bérlőt terheli.

10.2.5 Amennyiben a Bérlemény vagy annak bármely része a Bérlőnek nem felróható okból alkalmatlanná válik a Megengedett Használat céljára történő használatra, és a Bérbeadó nem állítja helyre a Bérlemény Megengedett Használatra alkalmas állapotát a Bérlő írásbeli felhívásától számított harminc (30) napon belül, úgy a határidő lejártától a Bérlemény helyreállításáig vagy megjavításáig terjedő időszak alatt a Bérlőt a Bérleti Díj megfizetésére vonatkozó kötelezettség nem terheli abban az arányban, ahogy a Bérlemény rendeltetésszerű használatra alkalmatlan területe viszonyul a Bérlemény teljes területéhez.

10.2.6 A Bérlő az ésszerűen lehetséges legrövidebb időn belül köteles értesíteni a Bérbeadót a Bérlemény rendeltetésszerű használatát korlátozó valamennyi hibáról vagy más körülményről.

10.2.7 A Bérlő lehetővé teszi a Bérbeadó részére a Bérleménybe történő bejutást, a Bérbeadó megfelelő időben történt előzetes értesítését követően, annak érdekében, hogy a Bérbeadó a Bérleményben található mérő kutakat ellenőrizhesse.

11. AZ ERŐMŰ LÉTESÍTÉSE

11.1 A Bérbeadó a jelen Szerződés aláírásával hozzájárul az Erőmű létesítésével összefüggésben a Bérleményen elvégzendő valamennyi építési-kivitelezési, illetve szerelési munka, ide értve az Erőmű létesítéséhez esetlegesen szükséges utak, közművek, kerítések, alapok, kábelek és egyéb létesítmények kiépítését is (a Bérlői Építési Munkálatok) Bérlő általi elvégzéséhez. A hozzájárulás kiterjed a szükséges átalakítások elvégzésére is. A Bérbeadó köteles továbbá tűrni minden olyan munkálat, beavatkozás elvégzését, amely az Erőmű csatlakoztatásához, üzemeltetéséhez, karbantartásához, javításához, bővítéséhez, őrzéséhez, lebontásához, elszállításához szükséges.

11.2 A Felek rögzítik, hogy a Bérlői Építési Munkálatok tervezésével, engedélyezésével és kivitelezésével összefüggésben felmerülő valamennyi költség a Bérlőt terheli. A kétségek elkerülése érdekében az Erőműköz kapcsolódó engedélyeket a Bérlő szerzi be, ezek beszerzése nem a Bérbeadó feladata. 

11.3 A Bérbeadó a jelen Szerződésben rögzített feltételekkel visszavonhatatlan engedélyt ad a Bérlőnek a Bérlemény területén az Erőmű létesítésére mint energetikai beruházás megvalósítására. Ennek keretében a Bérbeadó hozzájárul, hogy az Engedélyek birtokában a Bérlő saját költségén:

(a) a Bérlemény területén Erőművet létesítsen és azt üzemben tartsa;

(b) a Bérlemény területén csatlakozó vezetékeket helyezzen el, a hálózati csatlakozáshoz szükséges mérő- és transzformátor állomásokat elhelyezze;

(c) a megközelítési utakat kialakítsa;

(d) az Erőmű üzemeltetéséhez, karbantartásához és hibaelhárításához szükséges munkálatokat időbeli korlátozás, és a Bérbeadó külön értesítése nélkül elvégezze.

11.4 A Bérbeadó kötelezettséget vállal arra, hogy a Bérlő erre irányuló írásbeli felszólításának kézhezvételétől számított öt (5) napon belül minden nyilatkozatot, hozzájárulást, értesítést és egyéb dokumentumot megad és kibocsát, amely a Bérlői Építési Munkálatokhoz vagy a 11.6 szerinti esetben szükséges, továbbá a Bérbeadó köteles együttműködni a Bérlővel a Bérlői Építési Munkálatokhoz szükséges engedélyek és hozzájárulások beszerzése érdekében.

11.5 A Felek kifejezetten megállapodnak, hogy a Bérlői Építési Munkálatok eredményeképpen létrejött Erőmű a Bérlő kizárólagos tulajdonába kerül. A Bérbeadó jelen Szerződés aláírásával elismeri, hogy a Bérlő által az Ingatlanon létesített Erőmű a Bérlő kizárólagos tulajdonát képezi, azzal a Bérlő rendelkezik. Rendelkezési joga körében a Bérlőt megilleti az a jog, hogy az Erőmű birtokát, használatát vagy hasznai szedésének jogát másnak átengedje, azt biztosítékul adja vagy más módon megterhelje, továbbá, hogy a tulajdonjogát másra átruházza vagy azzal felhagyjon.

11.6 A Felek megállapodnak abban, hogy a Bérlő erre irányuló kérése alapján a Bérbeadó feltétlenül és visszavonhatatlanul hozzájárul ahhoz, hogy az Erőművet annak létrehozását követően az Bérleménytől eltérő helyrajzi számon, önálló ingatlanként jegyezzék be az ingatlan-nyilvántartásba (ha ez lehetséges) figyelemmel arra, hogy közöttük a Ptk. 5:19. § alapján osztott tulajdonjog keletkezik. Ennek alapján a Bérbeadó felhatalmazza a Bérlőt, hogy az Erőmű használatbavételi engedélyének kiadását követően épületfeltüntetési vázrajz alapján az Erőmű mint „kivett napelemes kiserőmű” külön helyrajzi szám alatti feltüntetését kezdeményezze az illetékes ingatlan-nyilvántartási hatóságnál.

11.7 A Felek megállapodnak abban, hogy a 11.6 pontban meghatározott esetben az Erőmű használatbavételi engedélyének kézhezvételétől számított 30 napon belül az Erőmű külön helyrajzi számon történő bejegyzésének érdekében földhasználati megállapodást kötnek, melynek célja, hogy a Bérlő javára a Bérleményre földhasználati jog bejegyzésre, illetve „földhasználat szerződéses szabályozása” ténye feljegyzésre kerüljön.

11.8 Ha az Erőműhöz kapcsolódó biztosítás feltételei ezt előírják, vagy ehhez szükséges, akkor a Bérbeadó köteles minden a biztosítás megkötéséhez kellő nyilatkozatot és hozzájárulást megadni.

12. Üzemeltetés karbantartás és javítás

12.1 A Bérlő vállalja, hogy a Bérleménynek a Birtokátruházási Jegyzőkönyvben meghatározott állapotát - a rendeltetésszerű használattal járó szokásos mértékű állagromlás figyelembevételével - saját költségén megőrzi és fenntartja.

12.2 Az egyértelműség végett a Felek rögzítik, hogy az Erőmű tekintetében felmerülő bármely üzemeltetési, javítási, karbantartási munka elvégzésének kötelezettsége kizárólag a Bérlőt terheli saját költségén, és a Bérlő köteles viselni az Erőművel összefüggésben felmerülő valamennyi adót és egyéb közterhet.

12.3 A Bérlő köteles a Bérbeadót haladéktalanul tájékoztatni a Bérbeadó felelősségi körébe tartozó szükséges javításokról, és amennyiben a Bérlő tudomást szerez a Bérlemény bármely részét ért vagy veszélyeztető kárról, úgy köteles arról a Bérbeadót haladéktalanul értesíteni és a kár bekövetkezésének megakadályozása, illetve a károk enyhítése érdekében minden szükséges intézkedést megtenni. 

12.4 A Felek a Ptk. 6:335. § (1) bekezdése rendelkezéseinek alkalmazását kifejezetten kizárják.

13. albérlet és engedményezés

13.1 Albérlet

13.1.1 A Bérlő a Bérbeadó előzetes írásbeli hozzájárulásával jogosult a Bérleményt vagy annak bármely részét harmadik személy részére albérletbe adni, használatát vagy birtokát bármilyen jogcímen átengedni. Ugyanakkor a Bérbeadó felé a mindenkori bérleti díj megfizetési kötelezettség ettől függetlenül változatlanul a Bérlőt terheli. Amennyiben a Bérlő a Bérleményt vagy annak egy részét albérletbe kívánja adni ezt megelőzően köteles az albérlő személyét a Bérbeadónak bemutatni. A Bérbeadó az albérleti megállapodás megkötését megtagadhatja, ha az albérlő a Bérbeadónak konkurens társaság, vagy ha az üzletileg rossz hírű vagy a terület jelen Szerződéstől eltérő célú hasznosítását tervezi. A megtagadást a Bérbeadó a bejelentéstől számított három munkanapon belül közölheti a Bérlővel, indoklással, és megtagadás esetén az albérleti szerződés nem köthető meg a Bérlő által.

13.2 Engedményezés, jogátruházás, szerződéses pozíció átruházása

13.2.1 A Bérbeadó a Bérlő hozzájárulása nélkül nem jogosult a jelen Szerződésből eredő jogait, illetve követeléseit harmadik személyre engedményezni és/vagy átruházni.

13.2.2 A Bérlő a Bérbeadó előzetes írásbeli hozzájárulásával jogosult a jelen Szerződésből eredő jogait, illetve követeléseit, valamint a jelen Szerződés alapján fennálló szerződési pozícióját harmadik félre, különösen a Finanszírozó Bankra és/vagy a Bérlő befektetőire engedményezni vagy átruházni. Amennyiben a Bérlő a teljes szerződési pozícióját át kívánja ruházni valamely Finanszírozó Bankok kívüli harmadik személyre ezt megelőzően köteles ezt a harmadik személyt a Bérbeadónak bemutatni. A Bérbeadó a szerződési pozíció átruházást megtagadhatja, ha a harmadik személy üzletileg rossz hírű vagy a terület jelen Szerződéstől eltérő célú hasznosítását tervezi. A megtagadást a Bérbeadó a bejelentéstől számított három munkanapon belül közölheti a Bérlővel, indoklással, és megtagadás esetén a szerződési pozíció átruházási szerződés nem köthető meg a Bérlő által.

13.3 A Bérlemény átruházása, megterhelése

13.3.1 A Bérbeadó a Bérlő előzetes hozzájárulása nélkül nem jogosult a Bérleményt értékesíteni, azt jelzáloggal vagy bármilyen más teherrel megterhelni.

13.4 Székhely, cégjelzés

13.4.1 A Bérbeadó a jelen Szerződés aláírásával hozzájárul, hogy a Bérleményt a Bérlő székhelyként, telephelyként vagy fióktelepként használják, valamint, hogy a Bérlemény a Bérlő székhelyeként, telephelyeként vagy fióktelepeként a cégjegyzékbe bejegyzésre kerüljön. A Bérlő jogosult a Bérlemény területén bármilyen cégjelzést elhelyezni. A Bérlő vállalja, hogy a bérleti szerződés bármely okból történő megszűnése esetén haladéktalanul kezdeményezi a jelen pont alapján a cégjegyzékbe bejegyzett bármely székhely, telephely vagy fióktelep törlését a cégjegyzékből.

14. Megszűnés

14.1 Megszűnés esetei

14.1.1 A jelen Szerződés és a Bérlet az alábbi esetekben szűnik meg:

(a) a Felek a jelen Szerződést közös megegyezéssel írásban megszüntetik;

(b) a Bérlő vagy a Bérbeadó rendes felmondása nyomán a 14.2 pontja szerint;

(c) a Bérbeadó jelen Szerződés 14.2. pontja szerinti rendkívüli felmondási joga gyakorlása nyomán;

(d) a Bérlő jelen Szerződés 14.4. pontja szerinti rendkívüli felmondási joga gyakorlása nyomán;

(e) a Bérlemény teljes megsemmisülése esetén;

(f) amennyiben a Bérlő a Bérlemény tulajdonjogát megszerzi;

(g) a jelen Szerződésben vagy az alkalmazandó jogszabályokban meghatározott bármilyen más megszűnési esetben.

14.2 A Bérbeadó és a Bérlő rendes felmondási joga

14.2.1 Mivel a jelen Szerződés határozatlan időre jött létre ezért azt mind a Bérbeadó mind a Bérlő jogosult rendes felmondással valamely naptári év végére megszüntetni. A felmondást legalább 6 hónappal annak hatályba lépése előtt meg kell küldeni a másik Félnek. A hosszú távú bérleti jogviszonyra tekintettel a Felek megállapodnak, hogy a Bérbeadó nem élhet a rendes felmondási jogával a hulladék lerakó rekultivációjára a részére nyújtott támogatás fenntartási időszaka alatt.

14.2.2 Amennyiben bármelyik Fél a jelen Szerződés 14.2.1 pontjában meghatározott rendes felmondási jogát gyakorolni kívánja, akkor a Bérlet Kezdő Napjától számított 25 (huszonöt) éven belüli felmondás esetén köteles az éves Bérleti Díj háromszázszorosának megfelelő összegű bánatpénzt megfizetni a másik Félnek azzal, hogy a felmondás csak a bánatpénz hiánytalan megfizetésével hatályosul. A Bérlet Kezdő Napjától számított 25 (huszonöt) éven túl, de a Bérlet Kezdő Napjától számított 35 (harmincöt) éven belüli felmondás esetén a bánatpénz összege az éves Bérleti Díj ötszörösének megfelelő összeg. A 35 (harmincöt) éven túli felmondás esetén a felmondó fél nem tartozik bánatpénzt fizetni.

14.3 A Bérbeadó rendkívüli felmondási joga

14.3.1 A Bérbeadó jogosult a jelen Szerződést azonnali hatállyal felmondani az alábbi esetek bármelyikének felmerülésekor:

(a) A Bérlő a Bérleti Díj megfizetésével vagy bármely más, a jelen Szerződés alapján fennálló fizetési kötelezettsége teljesítésével harminc (30) napot meghaladó késedelembe esik és fizetési kötelezettségét a Bérbeadó erre irányuló írásbeli felhívásának közlésétől számított tizenöt (15) napon belül sem teljesíti. Ebben az esetben a Bérbeadó felmondási jogát a tizenöt (15) napos határidő elteltétől számított további (15) napon belül jogosult gyakorolni; vagy

(b) A Bérlő a jelen Szerződés alapján fennálló bármely lényeges kötelezettségét megszegi és szerződésszegését a Bérbeadó erre irányuló írásbeli felhívásának közlésétől számított harminc (30) napon belül nem orvosolja. Ebben az esetben a Bérbeadó felmondási jogát a harminc (30) napos határidő elteltétől számított tizenöt (15) napon belül jogosult gyakorolni; vagy

(c) A Bérlő ellen csődeljárás indult, felszámolását jogerősen elrendelték, vagy társasági döntés született a Bérlő végelszámolásáról.

14.4 A Bérlő rendkívüli felmondási joga

14.4.1 A Bérlő jogosult a jelen Szerződést azonnali hatállyal felmondani az alábbi esetek bármelyikének felmerülésekor:

(a) a Bérlemény bármilyen a Bérlőnek nem felróható okból nem kerül a Bérlő részére átadásra legkésőbb a Tervezett Birtokátruházási Naptól számított harminc (30) napon belül; vagy

(b) olyan okból, amelyért a Bérlő nem felelős, a Bérlemény területe alkalmatlanná válik a megengedett használatra és a Bérbeadó ezt az állapotot a Bérlő erre irányuló írásbeli felhívásának közlésétől számított harminc (30) napon belül nem küszöböli ki; vagy

(c) ha a jelen Szerződés 4.1.1. pontjának (b)-(d) alpontjai szerinti Birtokbaadási Feltételek nem teljesülnek a Tervezett Birtokátruházási Napig;

(d) ha a birtokbaadás napját megelőzően a Bérlő úgy ítéli meg, hogy a bérlői építési munkálatok és/vagy az ezekhez kapcsolódó engedélyek vagy szerződések nem megköthetőek vagy teljesíthetőek, megkérhetőek vagy beszerezhetőek a tervezett birtokbaadás napjáig olyan okból, amiért a Bérlő nem felelős; vagy

(e) ha az Erőmű létesítése vagy megfelelő működtetése nem lehetséges a Bérlő számára a vonatkozó jogszabályok szerint, vagy ha az Erőmű csak veszteséggel működtethető a Bérlőnek mint társaságnak;

(f) a Bérbeadó a jelen Szerződés alapján fennálló bármely lényeges kötelezettségét megszegi és szerződésszegését a Bérlő erre irányuló írásbeli felhívásának közlésétől számított harminc (30) napon belül nem orvosolja. Ebben az esetben a Bérlő felmondási jogát a harminc (30) napos határidő elteltétől számított tizenöt (15) napon belül jogosult gyakorolni; vagy

(g) a Bérbeadó ellen csődeljárás indult, felszámolását jogerősen elrendelték, vagy döntés született a Bérbeadó végelszámolásáról vagy megszüntetéséről.

14.5 A Bérlemény megsemmisülése

14.5.1 A Bérlemény részleges vagy teljes megsemmisülése az alábbi következményekkel jár.

(a) Amennyiben a Bérlemény a Bérlet tartama alatt teljes mértékben megsemmisül, úgy a Bérleti Szerződés automatikusan, azonnali hatállyal megszűnik.

(b) Amennyiben a Bérlemény a Bérlet tartama alatt részlegesen megsemmisül, bármelyik Fél jogosult a jelen Bérleti Szerződést azonnali hatállyal felmondani. Részleges megsemmisülésnek minősül, ha a Bérlemény területének több mint 70%-a oly mértékben megsemmisül például földrengés miatt vagy más okból, hogy a helyreállításhoz szükséges idő meghaladja a 60 (hatvan) napot. 

14.6 Kötelezettségek a Finanszírozó Bank felé

14.6.1 Ha bármelyik Fél meg kívánja szüntetni a jelen Szerződést mielőtt a Finanszírozó Banknak a Hitelszerződés alapján fennálló követelése visszafizetésre kerülne, a megszüntetni kívánó Fél köteles azonnal értesíteni a Finanszírozó Bankot. Ha a Bérlő kívánja a jelen Szerződést megszüntetni, lehetővé kell tennie a Finanszírozó Bank számára, hogy a Bérlőnek a jelen Szerződés alapján fennálló szerződési pozíciója a Finanszírozó Bankra vagy a Finanszírozó Bank által kijelölt harmadik személyre átruházásra kerüljön. Ha a Finanszírozó Bank a Bérlő felhívására harminc (30) napon belül nem válaszol, vagy nem kíván élni e joggal, a Bérlő jogosult s jelen Szerződést megszüntetni. 

14.6.2 Ha a jelen Szerződés megszűnik a Bérlet Tartamának lejárta előtt és a Finanszírozó Banknak a Hitelszerződés alapján fennálló követelése még nem került teljes mértékben visszafizetésre, a Bérbeadó a Finanszírozó Bank felhívására köteles szerződést kötni a Finanszírozó Bankkal vagy a Finanszírozó Bank által kijelölt harmadik személlyel a jelen Szerződéssel megegyező feltételekkel, feltéve, hogy a Finanszírozó Bank vagy az általa kijelölt harmadik személy a Bérlőnek a jelen szerződés alapján fennálló valamennyi tartozását átvállalja.

15. A BÉRLEMÉNY VISSZAADÁSA

15.1 A Bérlő a Bérlői Építési Munkálatok kivételével, köteles a Bérlemény birtokát a Bérbeadónak a Birtokátruházás Napján (birtokbaadás napja) fennállt állapotnak megfelelő állapotban, a rendeltetésszerű használattal járó szokásos mértékű állagromlás figyelembevételével legkésőbb a Megszűnés Napján visszaszolgáltatni.

15.2 A Megszűnés Napján a Felek vagy a Bérbeadó köteles(ek) felvenni megfelelő tartalmú jegyzőkönyvet a Bérlemény visszaadásáról, amelyben rögzíti(k) a Bérlemény állapotát a Megszűnés Napján, valamint a Bérlő által a Megszűnés Napjáig el nem végzett szükséges javítási és/vagy helyreállítási munkálatokat. Ezen javítási és/vagy helyreállítási munkálatokat a Bérbeadó köteles elvégezni, és azok költségeit a Bérlő köteles megtéríteni. A Bérbeadó öt (5) Munkanapon belül köteles írásban árajánlatot adni a Bérlő részére a javítási és/vagy helyreállítási munkálatok költségeiről. Amennyiben a Bérlő nem válaszol írásban erre az árajánlatra öt (5) Munkanapon belül, úgy kell tekinteni, hogy a Bérlő a Bérbeadó árajánlatát elfogadta. A Bérlő a Bérbeadó árajánlatának tényleges vagy vélelmezett elfogadásától számított nyolc (8) napon belül, vagy a Bérbeadó árajánlatának tényleges vagy vélelmezett elfogadása hiányában a munkálatok befejezésétől számított nyolc (8) napon belül köteles megfizetni a Bérbeadó részére ezen javítási és/vagy helyreállítási munkálatok költségeit.

15.3 A Megszűnés Napjától számított 180 napon belül a Bérlő köteles az Erőművet saját költségén elbontani és a Bérlemény eredeti állapotát helyreállítani, úgy, hogy a Bérlemény területén üveg törmelék ne maradjon. Amennyiben a Bérlő a kötelezettségének határidőben nem tesz eleget, a Bérbeadó jogosult a szükséges munkálatokat a Bérlő költségére elvégeztetni. Ugyanakkor, a Bérlőnek a Bérleményen végzett értéknövelő beruházásait a Bérbeadó a Szerződés megszűnésekor nem téríti meg, kivéve, ha a Felek ettől eltérően állapodnak meg. 
16. titoktartás

16.1 Kivéve azon információkat, amelyek a közlésük idején köztudomásúnak minősülnek, a Felek kötelesek kölcsönösen titokban tartani és szigorúan bizalmasan kezelni bármely és valamennyi információt, amely a jelen Szerződés feltételeire, az Erőmű vagy annak bármely része üzemeltetésére, a másik Fél üzleti tevékenységére vagy az alapján vagy azzal összefüggésben kapott információra, például az árakra, árképletekre, folyamatokra, know-how-ra, dizájnra, terméktervekre, különleges értékesítési feltételekre és üzleti ajánlatokra vonatkozik, függetlenül attól, hogy azt "bizalmas"-ként megjelölték-e vagy sem, és azt nem közölheti, nem teheti hozzáférhetővé, hozhatja nyilvánosságra vagy használhatja fel a másik Fél előzetes írásbeli hozzájárulása nélkül, kivéve az alábbi eseteket: (i) ha a közlés a Fél olyan kapcsolt vállalkozásai, ügyvédei, könyvelői vagy egyéb tanácsadói vagy finanszírozó bankja részére történik, akiknek azt ismerniük kell, és akikre ugyanolyan titoktartási kötelezettség vonatkozik, mint amit a jelen Szerződés tartalmaz; (ii) ha a nyilvánosságra hozatalt jogszabály kötelezően írja elő; (iii) ha az információ nem a jelen Szerződés Fél általi megszegése következtében vált köztudomásúvá; vagy (iv) ha a Fél az információt olyan harmadik féltől kapta, akinek törvényes és nem vitatott joga volt arra, hogy azt korlátozás nélkül közölje. Bármelyik Fél köteles a másik Felet minden ilyen közlésről haladéktalanul értesíteni.

16.2 A 16.1. pont szerinti titoktartási kötelezettség a jelen Szerződés megszűnését követően is érvényben marad a Megszűnés Napjától számított tíz (10) évig. 

17. ÉRTESÍTÉSEK
17.1 Amennyiben a jelen Szerződés másként nem rendelkezik, a jelen Szerződéssel összefüggésben adott bármilyen értesítés vagy más dokumentum írásban magyar nyelven teendő meg és azt (i) személyesen, (ii) ajánlott-tértivevényes levél útján, (iii) futárral kell eljuttatni a szerződő felekhez. 

17.2 Bármilyen értesítés vagy dokumentum kézbesítettnek tekintendő:

(a) személyes kézbesítés esetén (i) a kézbesítés napján (írásbeli átvételi elismervénnyel) vagy (ii) a kézbesítés megkísérlésének napján, ha a címzett az átvételt megtagadja, vagy

(b) futár, ajánlott-tértivevényes levél útján történő kézbesítés esetén (i) a kézbesítés napján (írásbeli átvételi elismervénnyel) vagy (ii) a kézbesítés megkísérlésének napján, ha a kézbesítés sikertelen (ide értve, de nem kizárólagosan, azt az esetet, ha a tértivevény a címről „nem kereste”, „elköltözött”, „címzett ismeretlen” vagy „nem vette át” vagy más hasonló tartalmú jelzéssel érkezik vissza).

17.3 Bármelyik Fél közölhet időről időre a másik Féllel preambulumának a meghatározottól eltérő címet oly módon, hogy az ilyen változásról a 17.1-17.2. pontok előírásainak megfelelően írásban értesíti a másik Felet.

18. A FELEK EGYÉB KIJELENTÉSEI ÉS SZAVATOSSÁGVÁLLALÁSAI, FELELŐSSÉGKORLÁTOZÁS
18.1 A Bérbeadó kijelentései és szavatosságvállalásai

18.1.1 A Bérbeadó a következő nyilatkozatokat teszi, szavatol e nyilatkozatok tartalmáért, és tudomásul veszi, hogy a Bérlő e kijelentéseket és szavatosságot veszi alapul a jelen Szerződés megkötésekor:

(a) a Bérbeadó önkormányzat, akinek a szerződéskötési képessége nem áll korlátozás alatt; és képviselői teljes felhatalmazással rendelkeznek a jelen Szerződés megkötésére és teljesítésére;
(b) a jelen Szerződés Bérbeadó általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben a Bérbeadó félként szerepel, vagy amely a Bérbeadóra nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely a Bérbeadóra vonatkozik; és
(c) a jelen Szerződés Bérbeadó általi megkötése nincs harmadik személy hozzájárulásához kötve, figyelemmel az Előzmények (C) pontjára;

(d) az Ingatlan - a Megengedett Terhek kivételével - per-, igény-, teher- és harmadik személy jogától mentes, figyelemmel az Előzmények (C) pontjára;

(e) az Ingatlan telekterülete megegyezik az Ingatlan tekintetében az ingatlan-nyilvántartásban feltüntetett telekterülettel, telekhatárai pedig megegyeznek az ingatlan-nyilvántartási térképen feltüntetett telekhatárokkal;

(f) az Ingatlannal kapcsolatban nincs olyan hatósági kötelezés, amely bírság megfizetésére vagy egyéb jogcselekmény végzésére kötelezné a Bérbeadót vagy az Ingatlan mindenkori tulajdonosát;

(g) a Bérbeadó határidőben megfizetett és a jelen Szerződés tartama alatt meg fog fizetni minden, az Ingatlannal kapcsolatos közterhet (ideértve, de nem kizárólagosan valamennyi, az Ingatlan kapcsán fizetendő, helyi adókat, illetéket, díjat);

(h) nincs folyamatban, és a Bérbeadó tudomása szerint nem fenyeget az Ingatlanra vonatkozóan semmilyen kisajátítást elrendelő határozat, illetőleg ilyen határozat kibocsátása érdekében megindult eljárás; és/vagy

(i) az Ingatlan tekintetében nincs olyan szerződés, illetve nem fenyeget olyan hatósági határozat vagy ilyen határozat kibocsátása érdekében megindult eljárás, önkormányzati rendelet vagy önkormányzati rendelet előkészítésére irányuló eljárás, amely alapján az Ingatlan jelenlegi célra történő hasznosítása, használata bármely szempontból korlátozásra kerül, vagy a hasznosítás vagy használat feltételei kedvezőtlenül változnának.
18.2 A Bérlő kijelentései és szavatosságvállalásai
18.2.1 A Bérlő a következő nyilatkozatokat teszi, szavatol e nyilatkozatok tartalmáért, és tudomásul veszi, hogy a Bérbeadó e kijelentéseket és szavatosságot veszi alapul a jelen Szerződés megkötésekor:

(a) a Bérlő Magyarországon alapított, jogszerűen működő gazdasági társaság, amelynek szerződéskötési képessége nem áll korlátozás alatt, nem folyik ellene csőd-, végelszámolási vagy felszámolási eljárás, és a képviseletében eljáró személy(ek) kellő felhatalmazással bír(nak) a jelen Szerződés megkötésére; és
(b) a jelen Szerződés Bérlő általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben a Bérlő félként szerepel, vagy amely a Bérlőre nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely a Bérlőre vonatkozik.
(c) Bérlő törvényes képviselője jelen szerződés aláírásával kijelenti, hogy a nemzeti vagyonról szóló 2011. CXCVI. törvény 3. § (1) bekezdés 1. pontja alapján Bérlő átlátható szervezetnek minősül. A Bérlő képviselője jelen nyilatkozatban foglaltak változása esetén köteles haladéktalanul a Bérbeadót tájékoztatni. Amennyiben jelen szerződésben a Bérlő képviselője valótlan tartalmú nyilatkozatot tesz, a Bérbeadó jelen szerződést azonnali hatállyal felmondhatja vagy - ha a szerződés teljesítésére még nem került sor - a szerződéstől elállhat.
18.3 Kötelezettségvállalások

18.3.1 A Bérbeadó vállalja, hogy:

(a) A jelen Szerződés tartama alatt, amíg a Bérlő eljár az engedélyek beszerzése iránt a Felek együttműködnek a jelen Szerződésben meghatározott feltételek teljesülése érdekében. Annak érdekében, hogy a Bérlő ezeket a feladatokat teljesíteni tudja korlátozás nélkül jogosult az Ingatlanra korlátozás nélkül belépni, oda szakembereket küldeni és ott tartózkodni valamint méréseket és bármilyen egyéb munkálatot végezni az Erőmű megépítése vagy ennek előkészítése érdekében, beleértve a terület rendezését is, a Bérlő saját költségén, ugyanakkor a Bérlőnek figyelemmel kell lennie arra, hogy a Bérlemény egy zárt telep része és a bejárás a telep alapvető működését nem akadályozhatja;

(b) Amennyiben az Erőmű megvalósításához vezetékjog bejegyzése szükséges, akkor a Bérbeadó a vezetékjog bejegyzéséhez hozzájárul és eljár a csatlakozási pontig szükséges vezetékjogok bejegyzésének elősegítése érdekében és ennek érdekében az érintett tulajdonosok hozzájárulását beszerzi, hogy a vezetékjog bejegyezhető legyen az ingatlan-nyilvántartásba;

(c) Amennyiben az Erőmű építési engedélye vagy más engedélyezése tulajdonosi hozzájárulás vagy más okirat kiállítását igényli, amit az Ingatlan tulajdonosának kell aláírnia, akkor ezeket a Bérlő kérésére késedelem nélkül kiállítja és aláírja; 

(d) Az Ingatlanon nem helyez el olyan ingóságot, felépítményt vagy ingatlant, ami az Erőmű építését megnehezíti vagy ellehetetleníti és ilyen ingóságok vagy ingatlanok elhelyezését vagy fennállását egyébként sem engedi meg; és

(e) Az Ingatlant nem adja bérbe másnak és nem alapít más olyan használati vagy egyéb jogot, ami a jelen Szerződés teljesítését vagy a bérleti jog gyakorlását akadályozza.
18.4 Felelősségkorlátozás
18.4.1 A Bérbeadó nem jogosult a jelen Szerződéssel összefüggésben sem kontraktuális, sem deliktuális úton kártérítési igényt érvényesíteni a Bérlővel vagy vele bármilyen tulajdonosi viszonyban lévő gazdasági társaság tagjaival, vezető tisztségviselőivel, munkavállalóival, megbízottaival és/vagy közreműködőivel szemben és vállalják, hogy ilyen igényt e harmadik személyekkel szemben nem érvényesítenek. A Felek a Ptk. 6:136. § (1) a) pontja szerint kikötik, hogy a fenti harmadik személyek jogosultak e felelősség kizárásra az ilyen igényt érvényesítő Féllel szemben hivatkozni.

19. ZÁRÓ RENDELKEZÉSEK
19.1 Zálogjog

19.1.1 A Felek megállapodása értelmében a Bérbeadót a Ptk. 6:337. §-a szerinti zálogjog nem illeti meg, Felek a Ptk. 6:337. §-ának alkalmazását kifejezetten kizárják.

19.2 Teljes szerződés és módosítások

19.2.1 A jelen Szerződés a Felek teljes megállapodását tartalmazza, és hatálytalanít valamennyi a Felek között a jelen Szerződés tárgyára vonatkozóan szóban vagy írásban létrejött valamennyi korábbi szerződést, megállapodást és megegyezést és egy módosítja a Felek közt korábban ugyanezen tárgyban létrejött bérleti szerződést.

19.2.2 A Felek a jelen Szerződés tekintetében a Ptk. 6:63. § (5) bekezdésének alkalmazását kifejezetten kizárják.

19.2.3 A jelen Szerződés bármely módosítása kizárólag írásban érvényes a Felek erre jogosult képviselői által aláírt okirattal.

19.3 Joglemondás kizárása

19.3.1 Valamely Fél részéről a másik Félnek a jelen Bérleti Szerződésben foglalt kötelezettségei megszegésével kapcsolatban megnyilvánuló bármely tűrése, függetlenül annak gyakoriságától és időtartamától, nem jogosítja fel a szerződésszegő Felet annak vélelmezésére, hogy ez a tűrés bármely kötelezettségeinek módosítását vagy törlését jelenti, és nem biztosít továbbá ez a tűrés semmiféle jogot a szerződésszegő Fél számára, és a tűrő Fél bármikor jogosult véget vetni a tűrésnek.

19.4 Részleges érvénytelenség

19.4.1 Ha a jelen Szerződés bármely rendelkezése semmisnek vagy érvénytelennek bizonyul, ez a jelen Szerződés fennmaradó rendelkezéseinek érvényességét nem érinti.

19.4.2 A Felek megállapodnak, hogy bármely semmisnek vagy érvénytelennek bizonyult rendelkezést helyettesítenek egy olyan érvényes rendelkezéssel, amely gazdasági hatásait tekintve a lehető leginkább megfelel a helyettesítendő rendelkezésnek és a Felek abban kifejezett szándékának.

19.5 Megtámadás kizártsága feltűnő értékaránytalanság címén

19.5.1 A Felek a Ptk. 6:98. § (1) bekezdésében foglaltak szerint a jelen Szerződés tekintetében kifejezetten vállalják a szolgáltatás és az ellenszolgáltatás értéke közötti feltűnő értékaránytalanság kockázatát, melyre figyelemmel a Felek Ptk. 6:98. § (2) bekezdésében foglaltak szerint kizárják jelen Szerződést feltűnő értékaránytalanságra alapított megtámadásának jogát. Ez vonatkozik különösen a Bérleti díj összegére és a bánatpénz valamint a kötbér összegére is.

19.6 Elévülés

19.6.1 A Felek megállapodnak, hogy a jelen Szerződés alapján, vagy azzal összefüggésben keletkező követelések elévülését a Ptk. 6:25. § (1) bekezdésében meghatározott körülményeken felül a jogosult Fél által a másik Féllel a jelen Szerződés 17. fejezetének rendelkezései szerint közölt írásbeli felszólítás is megszakítja.
19.7 Költségek

19.7.1 Amennyiben a jelen Szerződés másként nem rendelkezik, a jelen Szerződés elkészítésével és letárgyalásával, valamint a jelen Szerződésben foglalt más cselekményekkel összefüggésben minden Fél viseli a saját költségét. A naperőmhöz tartozó telkek ingatlan-nyilvántartásbeli kialakítási költségeit a Bérlő viseli. 

19.7.2 A jelen Szerződés aláírásával és letárgyalásával összefüggésben minden Fél köteles saját jogi képviselőt alkalmazni, és viselni a jogi képviselőjének költségeit.

19.8 Hatálybalépés
19.8.1 A jelen Szerződés mindkét Fél általi aláírásának napján lép hatályba.

19.9 Irányadó jog és vitarendezés

19.9.1 A jelen Szerződésre a magyar jog az irányadó, az azzal összhangban értelmezendő. A jelen Szerződésben nem szabályozott kérdések tekintetében a Ptk. és az egyéb hatályos magyar jogszabályok rendelkezései az irányadóak.

19.9.2 A Felek megállapodnak abban, hogy megkísérlik a jelen Szerződésből eredő jogvitáik, igényeik békés, tárgyalásos úton történő rendezését. Békés rendezés hiányában - hatáskörtől függően - kikötik a Szolnoki Járásbíróság és a Szolnoki Törvényszék kizárólagos illetékességét.

19.10 Mellékletek

19.10.1 A jelen Szerződés törzsszövege és bármelyik Melléklet közötti ellentmondás esetén a jelen Szerződés törzsszövegének rendelkezései irányadók.
19.10.2 A szerződés mellékletét képezi a nemzeti Fejlesztési Minisztérium Környezetvédelmi és Energiahatékonysági operatív programért felelős helyettes államtitkár állásfoglalása a rekultivált hulladéklerakó bérbeadásáról. Iktszám: VTVF/259-2/2017-NFM

A Felek képviselői a jelen Szerződést - elolvasás és értelmezés után -, mint a Felek ügyleti akaratával mindenben megegyezőt, jóváhagyólag írták alá. 

Jelen megállapodásból 5 eredeti példány készül melyből 2 eredeti példány a Bérlőt és 3 eredeti példány a Bérbeadót illet. Bérlő kijelenti, hogy jelen megállapodás aláírásával egy eredeti példány megállapodást átvett.

Martfű, 2019. [●].

	Bérbeadó:

_______________________________

Martfű Város Önkormányzata

képviseli:

dr. Papp Antal

polgármester
	Bérlő:

_______________________________

AGE SOLAR Second Kft.

képviseli:

Koós László

ügyvezető


Határozati javaslat

Martfű Város Önkormányzata Képviselő- testületének
______/2019. (V. 30.) határozata
Napelempark a Martfű, külterület 090/6 hrsz-ú ingatlan adásvételi előszerződése
1. Martfű Város Önkormányzatának Képviselő-testülete megtárgyalta és jóváhagyja a határozat mellékletét képező AGE Solar Second Kft-vel kötendő adásvételi előszerződést és annak mellékletét a Martfű, külterület 090/6 hrsz-ú ingatlan vonatkozásában.
2. A szerződésből eredő költségeket az AGE Solar Second Kft. viseli.

3. A képviselő- testület felhatalmazza a polgármestert a szerződések aláírására.

felelős: polgármester

határidő: azonnal

Erről értesülnek:

1. Valamennyi képviselő helyben
2. AGE Solar Second Kft.
3. Pénzügyi és Adóügyi Iroda
4. Műszaki Iroda helyben
5. Irattár

Martfű, 2019. május 30.

	
	Dr. Papp Antal

polgármester


Látta: Szász Éva jegyző
1. melléklet a ______/2019. (V. 30.) határozatnak

INGATLAN ADÁSVÉTELI ELŐSZERZŐDÉS

A jelen ingatlan adásvételi előszerződés (az Előszerződés) az alábbi felek (külön-külön a Fél; együttesen a Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16) mint eladó (az Eladó); és a

(2) AGE Solar Second Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-291131; adószám: 25823190-2-41; statisztikai számjel: 25823190-3511-113-01) mint vevő (a Vevő).
Előzmények

(A) Az Eladó 1/1 arányban tulajdonosa az (alább definiált) Ingatlannak. 

(B) A jelen Előszerződés megkötését megelőzően 2019. [ ] napján az Eladó, mint bérbeadó és a Vevő, mint bérlő közt ingatlan bérleti szerződés jött létre az Ingatlanra (Ingatlan Bérleti Szerződés).

(C) A jelen Előszerződéssel a céljuk annak a hosszú távú biztosítása, hogy az Ingatlan a naperőmű fennállása alatt ahhoz kapcsolódóan a Vevő által kerülhessen hasznosításra, a naperőmű céljaira. Erre tekintettel a Felek megállapodnak, hogy a Vevő az Ingatlan tulajdonjogát az itt foglaltak szerint megszerezheti az Eladó részére biztosított kedvezményes visszavásárlási lehetőség kikötése mellett. Ebben az esetben a Vevő által az Ingatlan Bérleti Szerződés szerint megfizetett bérleti díjak az Ingatlan vételárába beszámítanak. A Felek megállapítják, hogy az Ingatlan tulajdonjogának átruházása kizárólag a hulladék lerakó rekultivációjára az Eladónak nyújtott támogatás fenntartási időszakát és a projekt lezárását követően kerülhet sor az Eladót terhelő kötelezettségekre tekintettel. A fenntartási időszak várható lejárta 2021. év március hónap 21. nap.

(D) A Felek megállapítják, hogy az Ingatlanról készült 6 hónapnál nem régebbi értékbecslés rendelkezésre áll. Ez alapján az Ingatlan forgalmi értéke: [ ] Ft, ami alacsonyabb a jelen előszerződésben megállapított vételárnál. 

(E) Az Eladó nyilatkozik, hogy az Ingatlan nem képezi az Eladó önkormányzati törzsvagyonát, hanem az üzleti (vállalkozói) vagyonába tartozik, továbbá, hogy az Ingatlan jelen Előszerződés szerinti értékesítéséhez az Eladó valamennyi szükséges önkormányzati jóváhagyást beszerezte, beleértve a képviselő testület jóváhagyását is.

(F) Az Eladó tájékoztatja a Vevőt, hogy a jelenleg hatályos Martfű Város Önkormányzata Képviselő-testületének 8/2012. (III.07.) önkormányzati rendelete Martfű Város Önkormányzata vagyonáról és vagyongazdálkodásáról feltételeinek megfelelően mivel az Ingatlan értéke a 25 millió Forintot nem éri el ezért ennek értékesítése nem tartozik versenyeztetési vagy pályázati eljárás alá. Az Eladó kijelenti továbbá, hogy az Ingatlan jelen Előszerződés szerinti értékesítése az Önkormányzat rendeleteinek és más jogszabályoknak is megfelel.

1. INGATLAN ADÁSVÉTELI SZERZŐDÉS MEGKÖTÉSE

1. Az Eladó kizárólagos és korlátozásmentes tulajdonát képezi a Martfű 090/6 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében az Eladó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt (az Ingatlan).

1. A Felek ezennel megállapodnak, hogy a Vevő kérésére egymással haladéktalanul ingatlan adásvételi szerződést kötnek az Ingatlannak a Vevő részére történő eladásáról lényegében a jelen Előszerződés 1. számú mellékletében foglalt tartalommal, de figyelemmel a végleges ingatlan adásvételi szerződés megkötésekor irányadó jogszabályokra. A Vevő csak a fenntartási időszak leteltét követően kérheti az ingatlan adásvételi szerződés megkötését. Az Ingatlan vételára 9.000.000 Ft plusz Áfa, amibe beszámít a Vevő által az Ingatlan Bérleti Szerződés alapján megfizetett bérleti díjak összege, és amit a csatolt adásvételi szerződés feltételei szerint tartozik a Vevő megfizetni az Eladó részére.

1. A Felek kötelesek együttműködni az adásvételi szerződésnek a jelen Előszerződésnek megfelelő megkötése érdekében és semelyik Fél sem jogosult olyan magatartást tanúsítani, ami ezt a célt meghiúsítja vagy késlelteti, különösen nem jogosult az Eladó az Ingatlant eladni, megterhelni, azokról bármilyen más formában rendelkezni, fedezetként felajánlani vagy ezekre bármilyen szerződést kötni bármely harmadik személlyel, ide nem értve az Ingatlan Bérleti Szerződésben foglaltak teljesítését.

2. Értesítések és kézbesítés

2. Valamely Fél által a másik Félnek a jelen Előszerződéssel összefüggésben küldött értesítések vagy más kommunikáció céljára a Felek jelen Előszerződés (1)-(2) pontjai szerinti címei szolgálnak. Amennyiben a Felek bármelyikének a címe megváltozna, az adott Fél a változás várható bekövetkezése előtt legalább két (2) munkanappal köteles erről a másik Felet értesíteni.
2. A jelen Előszerződés alkalmazásában minden értesítés, jognyilatkozat kizárólag írásban, magyar nyelven teendő meg ajánlott-tértivevényes levél (amit kézbesítő igénybevétele esetén átvételi elismervény pótol) vagy a közjegyzőkről szóló 1991. évi XLI. törvényt 142. §-a szerinti eljárás útján. 

2. Valamely Fél által a másik Fél (a címzett Fél) részére küldött értesítés

(a) személyes kézbesítés esetén az átvételi elismervény címzett Fél általi aláírásának napján,
(b) levélküldeményként való kézbesítés esetén a címzett Fél jelen Előszerződés (1) - (2) pontjai szerinti címére vagy a címzett Fél mindenkori cégjegyzékben szereplő címére történő kézbesítés napján
válik a címzett Féllel szemben hatályossá, azzal, hogy a postai szolgáltató útján, tértivevényes és ajánlott (avagy egyéb könyvelt (ajánlott, biztosított ajánlott külön szolgáltatással)) levélküldeményként a címzett Fél jelen Előszerződés (1) - (2) pontja szerinti címére, vagy a címzett Fél mindenkori cégjegyzékben szereplő címére szabályszerűen postára adott értesítést a postára adást követő ötödik (5.) naptári napon akkor is kézbesítettnek és ekként a címzett Féllel közöltnek kell tekinteni, ha a levélküldemény bármely okból ténylegesen nem volt kézbesíthető, vagy arról a címzett Fél nem szerzett tudomást.
3. Teljességi záradék, módosítások

3. A jelen Előszerződés hatálytalanít valamennyi, a Felek között a jelen Előszerződés tárgyára vonatkozóan szóban vagy írásban létrejött korábbi szerződést, megállapodást és megegyezést. A Felek a jelen Előszerződés tekintetében a Ptk. 6:63. § (5) bekezdésének alkalmazását kifejezetten kizárják.

3. A jelen Előszerződés bármely módosítása kizárólag írásban érvényes a Felek által aláírt okirattal.

4. Vegyes rendelkezések

4. A jelen Előszerződés elkészítésével és letárgyalásával, valamint a jelen Előszerződésben foglalt más cselekményekkel összefüggésben minden Fél viseli a saját költségét.
4. A Felek kijelentik, hogy az eljáró ügyvéd tájékoztatta őket arról, hogy eljáró ügyvédet a Pénzmos. tv. alapján azonosítási kötelezettség terheli a Felek adatai vonatkozásában. Az azonosítás a Felek képviselői által bemutatott, az eljáró természetes személyek személyazonosságának igazolására alkalmas okiratok alapján történik a Pénzmos. tv. szabályai szerint. A Felek a jelen Előszerződés aláírásával hozzájárulnak ahhoz, hogy eljáró ügyvéd az azonosítás alapjául szolgáló okiratokról, illetve személyi okmányokról fénymásolatot készítsen, és adataikat kezelje, de kizárólag a jelen Előszerződéssel összefüggésben, a személyes adatok védelméről és a közérdekű adatok nyilvánosságáról szóló jogszabályi rendelkezések szerint.
4. A Felek jelen Előszerződés aláírásával hozzájárulnak, hogy eljáró ügyvéd az ügyvédi tevékenységről szóló 2017. évi LXXVIII. tv. 32. §-ban, valamint a Magyar Ügyvédi Kamara által kiadott, a jogügyletek biztonságának elősegítése érdekében végzendő, valamint az elektronikus aláírás használatával kapcsolatos feladatokról szóló 2/2007. (11.19.) számú szabályzatban írt felhatalmazás alapján megkeresse a Közigazgatási és Elektronikus Közszolgáltatások Központi Hivatalát az okirati ellenjegyzéshez szükséges adat-azonosítás és okmányellenőrzés végett. A Felek tudomásul veszik, hogy hozzájárulásuk esetén az adat-azonosítás és okmányellenőrzés az 2017. évi LXXVIII. tv. 32. § (3) bekezdésében foglaltakra terjedhet ki.
4. A jelen Előszerződésre a magyar jog az irányadó. A jelen Előszerződésben nem szabályozott kérdések tekintetében a Ptk. rendelkezései az irányadóak.

4. A Felek megállapodnak abban, hogy minden tőlük ésszerűen elvárható intézkedést megtesznek annak érdekében, hogy a jelen Előszerződésből eredő jogvitáikat, igényeiket elsősorban békés, tárgyalásos úton rendezzék. Ha a Előszerződésből eredő vagy azzal összefüggésben keletkező vita vagy igény békés rendezése nem járt sikerrel, úgy a jogvita eldöntésére a polgári perrendtartásról szóló 2016. évi CXXX. törvény rendelkezései szerint általános illetékességgel rendelkező rendes bíróság az illetékes.

4. A jelen Előszerződés öt (5) db egymással megegyező eredeti példányban készült, melyből három (3) db példány az Eladót és két (2) db példány Vevőt illeti meg. A Felek a jelen Előszerződés aláírásával az Előszerződés részükre történő átadását elismerik.

A Felek a jelen Előszerződést – elolvasás és értelmezés után –, mint a Felek ügyleti akaratával mindenben megegyezőt, jóváhagyólag írták alá.

Kelt: [ ]

	Eladó:

Martfű Város Önkormányzata

________________________
képviseletében:
	Vevő:

AGE Solar Second Korlátolt Felelősségű Társaság

________________________
képviseletében:


[Ellenjegyzés]

1. számú melléklet

INGATLAN ADÁSVÉTELI SZERZŐDÉS

A jelen ingatlan adásvételi szerződés (a Szerződés) az alábbi felek (külön-külön a Fél; együttesen a Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16) mint eladó (az Eladó); és a

(2) AGE Solar Second Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-291131; adószám: 25823190-2-41; statisztikai számjel: 25823190-3511-113-01) mint vevő (a Vevő).
Előzmények

(A) Az Eladó 1/1 arányban tulajdonosa az (alább definiált) Ingatlannak. 

(B) A jelen Szerződés megkötését megelőzően 2019. [ ] napján az Eladó mint bérbeadó és a Vevő mint bérlő közt ingatlan bérleti szerződés jött létre az Ingatlanra (Ingatlan Bérleti Szerződés).

(C) A Felek 2019. [ ] napján ingatlan adásvételi előszerződés (Ingatlan Adásvételi Előszerződés) jött lére között jelen Szerződés megkötésére. Jelen Szerződés megkötésével a Felek az Ingatlan Adásvételi Előszerződésben foglalt kötelezettségeiket teljesítik.

(D) Az Eladó nyilatkozik, hogy az Ingatlannal kapcsolatosan a KEOP-2.3.0/2F/09-11-2011-0002 azonosítószámú projektben az Eladó részére a hulladék lerakó rekultivációjára nyújtott támogatás fenntartási időszaka letelt. Erre tekintettel az Eladót a hivatkozott támogatási szerződés nem korlátozza az Ingatlan értékesítésében a Vevő részére. Az Eladó nyilatkozik továbbá, hogy az Ingatlan nem képezi az Eladó önkormányzati törzsvagyonát, hanem az üzleti (vállalkozói) vagyonába tartozik valamint, hogy az Ingatlan jelen Szerződés szerinti értékesítéséhez az Eladó valamennyi szükséges önkormányzati jóváhagyást és más igazolást és dokumentumot beszerezte, beleértve a képviselő testület jóváhagyását is.

(E) Az Ingatlanon a Vevő naperőművet létesített és üzemeltet. Ezen naperőmű építésének finanszírozására az Ingatlan tulajdoni lapján a finanszírozó bank javára ingatan jelzálogjog került bejegyzésre, valamint elidegenítési és terhelési tilalom került feljegyzésre. A finanszírozó bank jóváhagyását jelen Szerződés megkötéséhez az elidegenítési és terhelési tilalomra tekintettel a vevő beszerezte és ez az Eladó részére átnyújtásra kerül.

(F) Az Ingatlan mai napon lekért tulajdoni lapja rendelkezésre áll. Az ingatlan tulajdoni lapján az alábbi terhek kerültek bejegyzésre,amik a naperőmű projekthez kapcsolódóan bejegyzett vezetékjogokat és a projektfinanszírozó bank biztosítékait jelentik: [ ] (együtt a Terhek). Ezen terhek fennállását a Vevő tudomásul veszi és elfogadja, az Ingatlant más terhek nem terhelik.

(G) A Vevő gyakorolni kívánja az Ingatlan Adásvételi Előszerződésben foglalt jogát az Ingatlan megvásárlására és erre tekintettel az Eladó el kívánja adni a Vevőnek, a Vevő pedig meg kívánja vásárolni az Eladótól az Ingatlant a jelen Szerződésben rögzített feltételek szerint.

ezért, a Felek az alábbiak szerint állapodnak meg.

1. Definíciók és értelmezés

A jelen Szerződésben használt nagy kezdőbetűs kifejezések az alábbiakban meghatározott jelentéssel bírnak:

Eladó Bankszámlája jelenti az Eladó [ ] számú bankszámláját. 

Ingatlan jelenti a Martfű 090/6 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében az Eladó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt.

Ingatlanügyi Hatóság jelenti a [ ] Hivatalát.

Inytv. jelenti az ingatlan-nyilvántartásról szóló 1997. évi CXLI. törvényt.

Pénzmos. tv. jelenti a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvényt.

Ptk. jelenti a Magyarország Polgári Törvénykönyvéről szóló 2013. évi V. törvényt.

Vételár jelenti az Ingatlan 9.000.000,- Ft (azaz: Kilencmillió Forint) plusz Áfa összegű, a jelen Szerződés 3.1 pontja szerinti megállapított összegű vételárát. A Vételárról az Eladó számlát állít ki.

2. Átruházó nyilatkozatok

2.1. Átruházó nyilatkozatok

A jelen Szerződésben rögzített feltételekkel az Eladó ezennel eladja a Vevőnek, a Vevő pedig ezennel megvásárolja az Eladótól az Ingatlant 1/1 arányban a kölcsönösen kialkudott Vételárért. 

2.2. Tulajdonjog fenntartás

Az Eladó az Ingatlan tekintetében tulajdonjogát a Vételár hiánytalan megfizetéséig fenntartja.
3. A Vételár és megfizetése

3.1. A Vételár megállapítása, a Vevő nyilatkozata az Ingatlan forgalmi értékéről

3.1.1. Felek rögzítik, hogy az Ingatlan Vételárának megállapítására a vonatkozó forgalmi és értékviszonyok figyelembe vétele mellett került sor. Az Ingatlan vonatkozásában [ ] napján elkésztett értékbecslés rendelkezésre áll.

3.1.2. A Felek a Ptk. 6:98 § (1) bekezdésében foglaltak szerint a jelen Szerződés tekintetében kifejezetten vállalják a szolgáltatás és az ellenszolgáltatás értéke közötti feltűnő értékaránytalanság kockázatát, melyre figyelemmel a Ptk. 6:98 § (2) bekezdésében foglaltak szerint egyik Fél sem jogosult a jelen Szerződést feltűnő értékaránytalanságra hivatkozva megtámadni.

3.1.3. A Vevő az illetékekről szóló 1990. évi XCIII. törvény 70. §-ával összhangban kijelenti, hogy megítélése szerint a Vételár összege megegyezik az Ingatlan forgalmi értékével.

3.2. A Vételár megfizetése

3.2.1. A Vevő a Vételár összegét a jelen Szerződés aláírásával egyidejűleg köteles az Eladó Bankszámlájára történő banki átutalás útján az Eladó részére megfizetni. 

3.2.2. A Felek megállapítják, hogy a Vevő az Ingatlan Bérleti Szerződés alapján megfizetett 9.000.000 Ft + ÁFA előleget. Ezen előleg teljes összege, beleértve a megfizetett bérleti díjakat is, nem kerül visszatérítésre a Vevő részére, hanem ez a Vételár részeként megfizetettnek tekintendő, azaz a Vevő jelen Szerződés szerinti fizetési kötelezettségét csökkenti a teljes 9.000.000 Ft + ÁFA előleg összege. Ez alapján a Vevőt további fizetési kötelezettség nem terheli az Eladó felé vételár hátralékként, hanem a Vevő a teljes Vételárat maradéktalanul megfizette.

3.2.3. A teljes Vételár összegének kézhezvételét az Eladó a jelen Szerződés aláírásával kifejezetten elismeri és nyugtázza.  

3.3. A Vevő fizetési kötelezettségeinek teljesítése, a fizetési késedelem jogkövetkezményei

3.3.1. A Vevőnek a jelen Szerződés alapján fennálló bármely fizetési kötelezettsége akkor tekintendő teljesítettnek, amikor annak összege az Eladó Bankszámláján jóváírásra kerül. Amennyiben a Vevő a jelen Szerződés alapján fennálló bármely fizetési kötelezettsége teljesítésével késedelembe esnek, úgy köteles az Eladó részére a Ptk.-ban meghatározott mértékű késedelmi kamatot fizetni. 

4. Bejegyzési Engedély 

Az Eladó ezennel feltétlenül és visszavonhatatlanul hozzájárul, hogy az Ingatlan tekintetében a Vevő tulajdonjoga adásvétel jogcímén 1/1 arányban az ingatlan-nyilvántartásba bejegyzésre kerüljön.

5. ELŐVÁSÁRLÁSI JOG

5.1.1. Az Eladó tájékoztatja a Vevőt, hogy az Ingatlanra a Magyar Államot elővásárlási jog illeti meg a nemzeti vagyonról szóló jogszabályok alapján, ugyanakkor más harmadik személy nem bír elővásárlási joggal a hatályos jogszabályok szerint. Erre tekintettel a jelen Szerződést az Eladó megküldi a Magyar Állam kijelölt szerve részére. 

5.1.2. Amennyiben a Magyar Állam az elővásárlási jogával élne, akkor az adásvétel az Eladó és a Magyar Állam közt jön létre változatlan feltételekkel és a Magyar Állam köteles a vételárat nyomban megfizetni az Eladónak. Ebben az esetben a Vételár alapján megfizetett teljes összeget levonva ebből az Ingatlan Bérleti Szerződés alapján megfizetett bérleti díjak összegét, az Eladó köteles 3 munkanapon belül visszafizetni a Vevő részére a Vevő által megjelölt bankszámlaszámra. Ezen esetben az Ingatlan Bérleti Szerződés nem szűnik meg, hanem az változatlanul fennmarad a Vevő és az Ingatlan tulajdonosa között.

6.  Birtokátruházás

6.1.1. Mivel a Vevő az Ingatlan Bérleti Szerződés alapján az Ingatlan birtokában van ezért a Felek megállapítják, hogy az Ingatlan a jelen Szerződés céljára birtokba adottnak tekintendő további eljárás vagy cselekmény nélkül.

6.1.2. A Vevő vállalja, hogy az adásvételt követően is lehetővé teszi az Eladó részére az Ingatanba történő bejutást, az Eladó megfelelő időben történt előzetes értesítését követően, annak érdekében, hogy az Eladó az Ingatlanon található mérő kutakat ellenőrizhesse.

7. Az Eladó kijelentései és szavatosságvállalásai

Az Eladó az alábbi nyilatkozatokat teszi, szavatol azok tartalmáért, és tudomásul veszi, hogy a Vevő az alábbi nyilatkozatokat veszi alapul az Ingatlan jelen Szerződés rendelkezései szerint történő megvásárlásakor:

(i) az Ingatlan per-, igény-, teher- és harmadik személy jogától mentes, valamint a Vevő a jelen Szerződés teljesítésével per-, igény-, teher- és harmadik személy jogától mentes tulajdont szereznek az Ingatlan tekintetében, ide nem értve a Terheket;

(ii) a jelen Szerződés Eladó általi megkötése nincs harmadik személy hozzájárulásához kötve, ugyanakkor az Eladó jogosult a jelen Szerződés teljesítésére és a Szerződés megkötéséhez és teljesítéséhez szükséges jóváhagyásokat beszerezte és ezeket a Vevőnek átadja;

(iii) a jelen Szerződés Eladó általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben az Eladó félként szerepel, vagy amely az Eladóra nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely az Eladóra vagy az Ingatlanra vonatkozik;

(iv) az Ingatlannal kapcsolatban nincs olyan hatósági kötelezés, amely bírság megfizetésére vagy egyéb jogcselekmény végzésére kötelezné az Eladót vagy az Ingatlan mindenkori tulajdonosát;

(v) az Eladó az Ingatlanra vonatkozó adófizetési kötelezettségének eleget tett.

8. Megszűnés

8.1 A megszűnés esetei

A Felek megállapodása értelmében a jelen Szerződés kizárólag az alábbi esetekben szűnik meg:

(i) a Felek a jelen Szerződést közös megegyezéssel írásban felbontják;

(ii) az Eladó jelen Szerződés 8.2. pontja szerinti elállása alapján; vagy

(iii) a Vevő jelen Szerződés 8.3. pontja szerinti elállása alapján.

8.2 Az Eladó elállási joga

Amennyiben a Vevő a Vételár vagy annak bármely részlete megfizetésére vonatkozó kötelezettségük teljesítésével késedelembe esnek és fizetési kötelezettségüket az Eladó írásbeli felhívására, az abban szabott legalább tizenöt (15) napos póthatáridő lejártáig sem teljesítik, úgy az Eladó jogosult a jelen Szerződéstől a Vevővel közölt írásbeli nyilatkozattal elállni feltéve, hogy az Eladó az elállás időpontjában a jelen Szerződés alapján fennálló egyetlen lényeges kötelezettsége tekintetében sincs szerződésszegésben és azzal, hogy amennyiben az elállás időpontjában a Vevő a Vételár egy részét már megfizette az Eladó részére, úgy az Eladó elállási nyilatkozata a Vevővel szemben a jelen Szerződés 8.4 pontja szerinti visszafizetési kötelezettség teljesítésének napján hatályosul. 

8.3 A Vevő elállási joga

A Vevő jogosult a jelen Szerződéstől az Eladóval közölt írásbeli nyilatkozattal elállni, ha az Eladó a jelen Szerződés 7. pontja szerinti bármely nyilatkozata valótlannak bizonyul és az Eladó a szavatosságsértést a Vevő által az orvoslásra irányuló írásbeli felszólításban szabott legalább tizenöt (15) napos póthatáridő lejártáig nem orvosolja azzal, hogy a Vevőt nem terheli póthatáridő tűzési kötelezettség, ha az orvoslás a szavatosságsértés természeténél fogva lehetetlen.

8.4 Az Eladó visszafizetési kötelezettsége megszűnés esetén

A jelen Szerződés bármely olyan okból történő megszűnése esetén, amelyért egyik Fél sem felelős, az Eladó legkésőbb öt (5) munkanapon belül köteles a Vételár összegét a Vevő részére visszafizetni.
8.5 Az Ingatlan Bérleti Szerződés

A Felek megállapítják, hogy az Ingatlan Bérleti Szerződés a jelen Szerződés megkötésével megszűnik, mivel a Vevő válik az Ingatlan tulajdonosává. A Felek ugyanakkor megállapodnak, hogy a jelen Szerződés bármilyen megszűnése esetén az Ingatlan Bérleti Szerződést egymással haladéktalanul megkötik változatlan feltételekkel annak érdekében, hogy a Vevő az Ingatlant a naperőmű fennállása alatt folyamatosan használhassa.
9. VISSZAVÁSÁRLÁSI JOG AZ ELADÓNAK

A Felek megállapodnak, hogy az Eladó kérésére az Ingatlanra egymással haladéktalanul ingatlan adásvételi szerződést kötnek, ami alapján az Eladó az Ingatlant a Vevőtől nettó 100.000,- Ft (azaz százezer forint) vételárért visszavásárolhatja. Az Eladó csak azt követően kérheti a visszavásárlási jog gyakorlását, hogy az Ingatlanon a naperőmű már nem üzemel és az leszerelésre és elszállításra került, de legkésőbb jelen szerződés hatályba lépését követő 35 év elteltével. Felek megállapodnak, hogy a Vevő az Eladó visszavásárlási jogát az ingatlan-nyilvántartásba bejegyeztetheti.

10. A Felek állampolgársági nyilatkozataI 

Az Eladó kijelenti, hogy Magyarországon jogszerűen működő Önkormányzat. A Vevő kijelenti, hogy Magyarországon bejegyzett és működő gazdasági társaság. Vevő jelen szerződés aláírásával kijelenti, hogy a nemzeti vagyonról szóló 2011. CXCVI. törvény 3. § (1) bekezdés 1. pontja alapján átlátható szervezetnek minősül. Vevő jelen nyilatkozatban foglaltak változása esetén köteles haladéktalanul az Eladót tájékoztatni. Amennyiben jelen szerződésben a Vevő valótlan tartalmú nyilatkozatot tesz, az Eladó jelen szerződést azonnali hatállyal felmondja vagy - ha a szerződés teljesítésére még nem került sor - a szerződéstől eláll.

11. Értesítések és kézbesítés

11.1 Valamely Fél által a másik Félnek a jelen Szerződéssel összefüggésben küldött értesítések vagy más kommunikáció céljára a Felek jelen Szerződés (1) - (2) pontjai szerinti címei szolgálnak. Amennyiben a Felek bármelyikének a címe megváltozna, az adott Fél a változás várható bekövetkezése előtt legalább két (2) munkanappal köteles erről a másik Felet értesíteni.
11.2 A jelen Szerződés alkalmazásában minden értesítés, jognyilatkozat kizárólag írásban, magyar nyelven teendő meg ajánlott-tértivevényes levél (amit kézbesítő igénybevétele esetén átvételi elismervény pótol) vagy a közjegyzőkről szóló 1991. évi XLI. törvényt 142. §-a szerinti eljárás útján. 

11.3 Valamely Fél által a másik Fél (a címzett Fél) részére küldött értesítés

(c) személyes kézbesítés esetén az átvételi elismervény címzett Fél általi aláírásának napján,
(d) levélküldeményként való kézbesítés esetén a címzett Fél jelen Szerződés (1) - (2) pontjai szerinti címére vagy a címzett Fél mindenkori cégjegyzékben szereplő címére történő kézbesítés napján
válik a címzett Féllel szemben hatályossá, azzal, hogy a postai szolgáltató útján, tértivevényes és ajánlott (avagy egyéb könyvelt (ajánlott, biztosított ajánlott külön szolgáltatással)) levélküldeményként a címzett Fél jelen Szerződés (1) – (2) pontja szerinti címére, vagy a címzett Fél mindenkori cégjegyzékben szereplő címére szabályszerűen postára adott értesítést a postára adást követő ötödik (5.) naptári napon akkor is kézbesítettnek és ekként a címzett Féllel közöltnek kell tekinteni, ha a levélküldemény bármely okból ténylegesen nem volt kézbesíthető, vagy arról a címzett Fél nem szerzett tudomást.

12. Költségek 

12.1 A jelen Szerződés elkészítésével és letárgyalásával, valamint a jelen Szerződésben foglalt más cselekményekkel összefüggésben minden Fél viseli a saját költségét.

12.2 Az Ingatlan tulajdonjogának jelen Szerződés alapján történő megszerzése után fizetendő visszterhes vagyonátruházási illetéket a Vevő köteles viselni.

13. Ügyvédi meghatalmazás

13.1 A Felek megbízzák és meghatalmazzák az [ ] Ügyvédi Irodát (székhely: [ ]), hogy őket az Ingatlan tekintetében a Vevő tulajdonjoga bejegyzésére irányuló ingatlan-nyilvántartási eljárásban az Ingatlanügyi Hatóság, valamint az illetékes adóhatóság előtt teljes jogkörrel képviselje.

13.2 Az Eladó kijelenti, hogy az ellenjegyző ügyvédtől független jogi tanácsadást vett igénybe, így lehetősége volt arra, hogy a Szerződés rendelkezéseiről megfelelően felvilágosítást kapjon, és ennek megfelelően egyben kifejezetten hozzájárul ahhoz, hogy egy a Felek közötti esetleges jövőbeli jogvitában a Vevőt az ellenjegyző ügyvéd képviselje.

14. Vegyes rendelkezések

14.1 A jelen Szerződés hatálytalanít valamennyi, a Felek között a jelen Szerződés tárgyára vonatkozóan szóban vagy írásban létrejött korábbi szerződést, megállapodást és megegyezést. A Felek a jelen Szerződés tekintetében a Ptk. 6:63. § (5) bekezdésének alkalmazását kifejezetten kizárják
14.2 A jelen Szerződés bármely módosítása kizárólag írásban érvényes a Felek által aláírt okirattal.

14.3 A Felek kijelentik, hogy az eljáró ügyvéd tájékoztatta őket arról, hogy eljáró ügyvédet a Pénzmos. tv. alapján azonosítási kötelezettség terheli a Felek adatai vonatkozásában. Az azonosítás a Felek képviselői által bemutatott, az eljáró természetes személyek személyazonosságának igazolására alkalmas okiratok alapján történik a Pénzmos. tv. szabályai szerint. A Felek a jelen Szerződés aláírásával hozzájárulnak ahhoz, hogy eljáró ügyvéd az azonosítás alapjául szolgáló okiratokról, illetve személyi okmányokról fénymásolatot készítsen, és adataikat kezelje, de kizárólag a jelen Szerződéssel összefüggésben, a személyes adatok védelméről és a közérdekű adatok nyilvánosságáról szóló jogszabályi rendelkezések szerint.
14.4 A Felek jelen Szerződés aláírásával hozzájárulnak, hogy eljáró ügyvéd az ügyvédi tevékenységről szóló 2017. évi LXXVIII. tv. 32. §-ban, valamint a Magyar Ügyvédi Kamara által kiadott, a jogügyletek biztonságának elősegítése érdekében végzendő, valamint az elektronikus aláírás használatával kapcsolatos feladatokról szóló 2/2007. (11.19.) számú szabályzatban írt felhatalmazás alapján megkeresse a Közigazgatási és Elektronikus Közszolgáltatások Központi Hivatalát az okirati ellenjegyzéshez szükséges adat-azonosítás és okmányellenőrzés végett. A Felek tudomásul veszik, hogy hozzájárulásuk esetén az adat-azonosítás és okmányellenőrzés az 2017. évi LXXVIII. tv. 32. § (3) bekezdésében foglaltakra terjedhet ki.
14.5 A jelen Szerződésre a magyar jog az irányadó. A jelen Szerződésben nem szabályozott kérdések tekintetében a Ptk. rendelkezései az irányadóak.

14.6 A Felek megállapodnak abban, hogy minden tőlük ésszerűen elvárható intézkedést megtesznek annak érdekében, hogy a jelen Szerződésből eredő jogvitáikat, igényeiket elsősorban békés, tárgyalásos úton rendezzék. Ha a Szerződésből eredő vagy azzal összefüggésben keletkező vita vagy igény békés rendezése nem járt sikerrel, úgy a jogvita eldöntésére a polgári perrendtartásról szóló 2016. évi CXXX. törvény rendelkezései szerint általános illetékességgel rendelkező rendes bíróság az illetékes.

14.7 A jelen Szerződés kilenc (9) db egymással megegyező eredeti példányban készült, melyből három (3) db példány az Eladót és hat (6) db példány Vevőt illeti meg. A Felek a jelen Szerződés aláírásával a Szerződés részükre történő átadását elismerik.

A Felek a jelen Szerződést – elolvasás és értelmezés után –, mint a Felek ügyleti akaratával mindenben megegyezőt, jóváhagyólag írták alá.

Kelt: [ ].

	Eladó:

Martfű Város Önkormányzata

________________________
képviseletében:
	Vevő:

AGE Solar Second Korlátolt Felelősségű Társaság

________________________
képviseletében:


Alulírott [ ] (Kamarai Azonosító Szám: [ ]) ügyvéd, az [ ] Ügyvédi Iroda ([ ]) tagja az általam szerkesztett jelen okiratot ellenjegyzem Budapesten, [ ]. napján, és az abban foglalt ügyvédi meghatalmazást elfogadom.

	
	________________________
[ ]
ügyvéd
	


Határozati javaslat

Martfű Város Önkormányzata Képviselő- testületének
______/2019. (V. 30.) határozata
Napelempark a Martfű, külterület 090/7 hrsz-ú ingatlan bérleti szerződése
1. Martfű Város Önkormányzatának Képviselő-testülete megtárgyalta és jóváhagyja a határozat mellékletét képező AGE Solar M. Kft-vel kötendő új bérleti szerződést a Martfű, külterület 090/7 hrsz-ú ingatlan vonatkozásában.
2. A szerződésből eredő költségeket az AGE Solar M. Kft. viseli.

3. A képviselő- testület felhatalmazza a polgármestert a szerződések aláírására.

felelős: polgármester

határidő: azonnal

Erről értesülnek:

1. Valamennyi képviselő helyben
2. AGE Solar M. Kft.
3. Pénzügyi és Adóügyi Iroda
4. Műszaki Iroda helyben
5. Irattár
Martfű, 2019. május 30.

	
	Dr. Papp Antal

polgármester


Látta: Szász Éva jegyző
1. melléklet a ______/2019. (V. 30.) határozatnak

BÉRLETI SZERZŐDÉS

A jelen bérleti szerződés (a Szerződés) az alábbi felek (külön-külön: Fél; együtt: Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16, képviseli: Dr. Papp Antal polgármester) mint bérbeadó (a Bérbeadó); és az

(2) AGE Solar M. Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-333483; adószám: 26369190-2-41.; statisztikai számjel: 26369190-3511-113-01.; képviseli: Koós László ügyvezető) mint bérlő (a Bérlő).

ELŐZMÉNYEK

(A) A Bérbeadó kizárólagos és korlátozásmentes tulajdonát képezi az Ingatlan. A Bérlő bérbe kívánja venni a Bérbeadótól, a Bérbeadó pedig bérbe kívánja adni a Bérlőnek a Bérleményt, napelem park (napelem (kis)erőműveket) létesítésére és üzemeltetésére határozatlan időre.

(B) Az erőművek hosszú távú működésének biztosítására a Felek a jelen Szerződésben rögzítettek szerint megállapodnak, hogy a napelemes erőmű működéséhez szükséges nyilatkozatokat, hozzájárulásokat és bejegyzéseket megteszik és fenntartják jelen Szerződés hatálya alatt.

(C) A Feleknek tudomása van arról, hogy a Bérbeadó a jelen Szerződés 9.2. pontban foglalt Bérlemény használatával kapcsolatos kötelezettségeket annak figyelembevételével vállalja, hogy a KEOP-2.3.0/2F/09-11-2011-0002 azonosítószámú projektben a Bérbeadó támogatásban részesült. A támogatást a hulladék lerakó rekultivációjára kapta a Bérbeadó, mely a bérlés tárgyát képező területre szól. A terület megosztásával és a bérléssel kapcsolatosan az Irányító Hatóság előzetesen hozzájárulását adta. Ez a hozzájárulás a jelen Szerződés mellékletét képezi. Amennyiben a későbbiekben az Irányító Hatóság korlátozásokat támasztana a Bérbeadó felé az Ingatlannal kapcsolatban erről a Bérbeadó tájékoztatja a Bérlőt.

EZÉRT a Felek az alábbiak szerint állapodnak meg:

1. DEFINÍCIÓK ÉS ÉRTELMEZÉS

1.1 A jelen Szerződésben használt nagy kezdőbetűs kifejezések az alábbiakban meghatározott jelentéssel bírnak:

Áfa jelenti a 2006/112/EC Tanácsi Rendelet szerinti és jelenleg (a mindenkor hatályos) általános forgalmi adóról szóló 2007. évi CXXVII. törvény szerint fizetendő általános forgalmi adót, illetve a Magyarországon az általános forgalmi adó helyett vagy mellett bevezetett bármilyen más hasonló jellegű adót.

Áramátvételi Szerződés jelenti az Erőmű által megtermelendő villamosenergia átvétele tárgyában a Bérlő által megkötendő, az Erőmű gazdaságos üzemeltetését biztosító szerződést.

Bérbeadó Bankszámlája jelenti a Bérbeadó CIB Bank-nál vezetett 10700309-66893729- 51100005 számú bankszámláját, vagy - amennyiben az eltérő - a Bérbeadó által az adott fizetési kötelezettség összegéről kiállított számlán megjelölt más magyarországi bankszámlát.

Bérlemény jelenti az Ingatlant.

Bérlet jelenti a Felek között a jelen Szerződéssel létrehozott bérleti jogviszonyt.

Bérlet Kezdő Napja jelenti a Birtokátruházás Napját.
Bérleti Díj jelenti a Bérlő által a Bérleménynek a Bérlet tartama alatt történő használatáért a Bérbeadó részére fizetendő, a jelen Szerződés 5.1.1. pontjában meghatározott bérleti díjat.

Bérlői Építési Munkálatok a jelen Szerződés 11.1. pontjában meghatározott jelentéssel bír.

Birtokátruházás Napja jelenti azt a napot, amelyen a Bérbeadó a Bérlemény birtokát a Bérlet megkezdése céljából átruházza Bérlőre, vagy amely napon a Bérlemény birtoka a jelen Szerződés rendelkezései szerint a Bérlő részére átruházottnak tekintendő.
Birtokátruházási Feltételek jelentik a jelen Szerződés 4.1.1. pontjában felsorolt feltételeket.

Birtokátruházási Jegyzőkönyv jelenti a Birtokátruházás Napján a Felek vagy a jelen Szerződésben meghatározott esetben felvett és aláírt birtokbaadási jegyzőkönyvet, amely rögzíti a Birtokátruházás Napját és a Bérlemény Birtokátruházás Napján fennálló állapotát.

Engedélyek jelentik együttesen a Bérlői Építési Munkálatok megkezdéséhez szükséges, minden az Erőműre vonatkozó kötelező átvételi (KÁT) szerződés kötését a MAVIR Zrt.-vel, és valamennyi kapcsolódó engedély beszerzését, beleértve többek közt a jogerős építési engedélyt, MKEH engedélyt, csatlakozási szerződést, alállomás építési és csatlakozási engedélyt, a Környezetvédelmi Hatóság engedélyét (ha ez szükséges) és a Kiserőművi összevont engedélyt. 

Erőmű jelenti a Bérlő által a Bérleményen megvalósítandó napelemes kiserőművet (napelemparkot), annak valamennyi alkotórészével és tartozékával (ide értve, de nem kizárólagosan az Erőmű üzemeltetéséhez használt kiegészítő létesítményeket és kábeleket) együtt.

Finanszírozó Bank jelenti a Bérlői Építési Munkálatokat finanszírozó bankot, vagy egyéb pénzügyi intézményt.

Hitelszerződés jelenti a Finanszírozó Bank és a Bérlő között a Bérlői Építési Munkálatok finanszírozása tárgyában megkötendő hitelszerződést.

HUF jelenti a magyar forintot, Magyarország hivatalos pénznemét.

Illetékes Hatóság jelent bármely hatáskörrel és illetékességgel rendelkező olyan helyi, központi, önkormányzati vagy kormányzati hatóságot vagy szervet (ideértve, de nem kizárólagosan az illetékes építésügyi hatóságot vagy bármilyen más közigazgatási szervet, amely hatósági jogkört vagy jogalkotó hatáskört gyakorol, valamint valamennyi közüzemi szolgáltatót. 

Ingatlan jelenti a Martfű 090/7 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében a Bérbeadó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt. Az Ingatlan nem képezi a Bérbeadó önkormányzati törzsvagyonát, hanem az üzleti (vállalkozói) vagyonába tartozik.

Közüzemi Díjak jelentik a Bérlemény tekintetében felmerülő, a Bérbeadó által önálló mérőóra alapján mért közműszolgáltatásoknak (ha vannak ilyenek) a Bérlő által a Bérleti Díjon felül fizetendő díjait.

Megengedett Használat jelenti a Bérlemény megengedett használatát a jelen Szerződés 10.1.1. pontjában meghatározott célokra;
Megszűnés Napja jelenti azt a napot, amelyen a jelen Szerződés vagy a Bérlet bármilyen okból megszűnik.
Mellékletek jelentik a jelen Szerződés valamennyi mellékletét, a Melléklet pedig jelenti ezek bármelyikét.

Munkanap jelenti azokat a napokat, amelyek az alkalmazandó jogszabályok szerint Magyarországon nem minősülnek pihenőnapnak vagy munkaszüneti napnak.

Ptk. jelenti a Polgári Törvénykönyvről szóló 2013. évi V. törvényt.

Szerződés jelenti a jelen szerződést annak valamennyi mellékletével együtt, ideértve annak valamennyi módosítását és kiegészítését is.

Tervek jelentik együttesen a Bérlői Építési Munkálatok megkezdéséhez szükséges, a Bérlő által előkészítendő terveket.

Tervezett Birtokátruházási Nap jelenti a Felek által a jelen Szerződés megkötését követően közösen ilyenként meghatározott napot, amelyet a Bérbeadó vagy a Felek jogosultak a jelen Szerződés rendelkezései szerint elhalasztani.

Vis Maior Esemény jelent bármely olyan, a Felek által ésszerűen nem befolyásolható körülményt (ideértve az elháríthatatlan természeti eseményeket, harmadik személy elháríthatatlan közrehatását és/vagy az Illetékes Hatóságok mulasztását is), amely a Feleket, vagy azok bármelyikét akadályozza abban, hogy a jelen Szerződés alapján fennálló kötelezettségeit teljesítse, feltéve, hogy az adott körülmény az általa akadályozott Fél gondossága, előrelátása és erőfeszítése ellenére sem kerülhető el.
1.2 A jelen Szerződésben:

(a) A fejezetcímek csak az egyszerűbb hivatkozást szolgálják.

(b) Ahol a szövegkörnyezet ezt lehetővé teszi, az egyes szám magában foglalja többes számot és fordítva is.

(c) Kivéve, ahol ennek az ellenkezője megjelölésre került, a jelen Szerződésben a Bérbeadóra vagy a Bérlőre való hivatkozást úgy kell érteni, hogy az magában foglalja ezek jogutódjait és engedményeseit is, valamint ezen jogutódok és engedményesek jogutódjait.

(d) Amennyiben a jelen Szerződés értelmében a Felek bármelyikének részéről hozzájárulás vagy jóváhagyás szükséges, akkor ezt a hozzájárulást vagy jóváhagyást (i) azon cselekmények elvégzése vagy események megtörténte előtt kell megszerezni, amelyre az vonatkozik, és (ii) azok csak akkor tekintendőek megadottnak, ha azt írásba foglalták, és azt a másik (többi) Féllel a jelen Szerződés 17. fejezetében foglaltak szerint közölték.

2. A BÉRLET TÁRGYA ÉS TARTAMA

2.1.1 A jelen Szerződés rendelkezései szerint a Bérlet Kezdő Napjától a Bérbeadó bérbe adja a Bérlőnek, a Bérlő pedig bérbe veszi a Bérbeadótól a Bérleményt a Bérlő által megtekintett állapotban.

2.1.2 A Felek jelen Szerződést határozatlan időre kötik a Bérlet Kezdő Napjától kezdődő hatállyal.

3. A Bérlői Építési Munkálatok előkészítése

A Felek megállapodnak, hogy a jelen Szerződés aláírásának napja és a Bérlet Kezdő Napja (Birtokátruházás Napja) közötti időszakban a Bérbeadó köteles hozzáférést biztosítani a Bérlő részére a Bérleményhez a Tervek előkészítéséhez és az Engedélyek megszerzéséhez szükséges tevékenységek folytatása céljából.

4. BIRTOKÁTRUHÁZÁS
4.1 A birtokátruházás feltételei
4.1.1 A Felek megállapodnak, hogy a Bérlemény birtokának a Bérlőre történő átruházására az alábbi Birtokátruházási Feltételek maradéktalanul teljesülése esetén kerül sor:

(a) a Bérlő a Bérlet Tartamának első évére fizetendő Bérleti Díj fizetési kötelezettségét teljesítette; és

(b) a Tervek és az Engedélyek a Bérlő rendelkezésére állnak; és

(c) a Hitelszerződés megkötésre került; és

(d) az Áramátvételi Szerződés megkötésre került.

4.1.2 A Felek megállapodnak, hogy a Bérbeadó saját belátása szerint jogosult a jelen Szerződés 4.1.1. (a) pontja szerinti Birtokátruházási Feltételről írásban lemondani, míg a Bérlő jogosult a jelen Szerződés 4.1.1. (b)-(d) pontjai szerinti Birtokátruházási Feltételről írásban lemondani annak érdekében, hogy a Birtokátruházási Feltételek teljesüljenek.

4.1.3 Feltéve, hogy a Birtokátruházási Feltételek maradéktalanul teljesülnek, vagy azokról a Felek a jelen Szerződés 4.1.2., pontja szerint lemondtak, a Bérbeadó a Bérlemény birtokát legkésőbb a Tervezett Birtokátruházási Napon köteles a Bérlő részére átruházni.

4.1.4 A Bérlő nem jogosult megtagadni a Bérlemény átvételét a Bérlemény Megengedett Használat céljára történő használatát jelentősen nem korlátozó kisebb hibák miatt. Ezeket a kisebb hibákat rögzíteni kell a Birtokátruházási Jegyzőkönyvben, és a Bérbeadó köteles azokat a Felek által írásban közösen meghatározott ésszerű határidőn belül kijavítani.

4.1.5 Amennyiben a birtokátruházás a Bérlemény átvételének Bérlő általi jogszerű megtagadása miatt elhalasztásra kerül, úgy a Felek kötelesek a Bérlemény hibáinak listáját jegyzőkönyvben rögzíteni, és a hibák kijavításához ésszerűen szükséges időtartamot figyelembe véve kötelesek közösen kitűzni egy új Tervezett Birtokátruházási Napot.

4.1.6 A Felek vagy - a Bérlemény átvételének Bérlő általi jogszerűtlen megtagadása esetén - a Bérbeadó a birtokbaadásról felveszi(k) és aláírja(aláírják) a Birtokátruházási Jegyzőkönyvet.

4.2 A késedelmes birtokátruházás következményei

4.2.1 Amennyiben 4.1.1. pont (b)-(d) alpontjai szerinti Birtokbaadási Feltételek olyan okból, melyért a Bérbeadó nem felelős legkésőbb a Tervezett Birtokátruházási Napig nem teljesülnek, és a Bérlő a jelen Szerződés 14.4.1 (c) pontjában rögzített felmondási jogát nem gyakorolja, úgy a Bérlő a Bérbeadónak küldött írásbeli értesítéssel és az új Tervezett Birtokátruházási Nap megjelölésével saját belátása szerint elhalaszthatja.

4.2.2 Amennyiben a Birtokátruházási Feltételek teljesültek és a Tervezett Birtokátruházási Napon a Bérlő nem jelenik meg, vagy a Bérlemény átvételét és/vagy a Birtokátruházási Jegyzőkönyv aláírását jogszerűtlenül megtagadja, úgy a Bérlemény a Tervezett Birtokátruházási Napon a Bérlő részére átadottnak tekintendő. 

4.2.3 Amennyiben a Bérlemény birtokának átruházása a Bérbeadónak felróható okból késik, úgy a Bérbeadó köteles a Bérlőnek a késedelem minden további napjára a Bérleti Díj éves összege egy háromszázhatvanötöt (1/365) részének megfelelő összegű késedelmi kötbért fizetni. 
4.2.4 Vis Maior Esemény felmerülése esetén a Vis Maior Eseménnyel érintett Fél a Tervezett Birtokátruházási Napot a másik Félnek küldött írásbeli értesítéssel és az új Tervezett Birtokátruházási Nap megjelölésével saját belátása szerint elhalaszthatja. A halasztás időtartamának meg kell felelnie az adott Vis Maior Esemény fennállása időtartamának.

5. bérleti díj 

5.1.1 A Bérlő a Bérlemény használatáért nettó 600.000 ,- Ft (azaz hatszázezer forint) / év + ÁFA azaz bruttó 762.000 Ft. (azaz hétszáz-hatvankettőezer forint) / év összegű Bérleti Díjat köteles fizetni. A Bérbeadó ingatlan bérbeadásra választott Áfa fizetési kötelezettsége van, így jelenleg a Bérleti Díjat Áfa terheli. A Bérbeadó tájékoztatja a Bérlőt, ha a Bérleti Díj után nem lesz Áfa fizetési kötelezettsége és a továbbiakban a számlákat is ennek megfelelően fogja kiállítani. Ebben az esetben a Bérleti Díj összege ÁFA nélkül kerül számlázásra a Bérlőnek.
5.1.2 A félreértések elkerülése végett, amennyiben a Bérlet Kezdő Napja (vagy - esettől függően - a Megszűnés Napja) nem az adott év első napjára esik, úgy az adott évre a Bérleti Díj akként számítandó ki, hogy az egy éves Bérleti Díj aktuális összegének egy háromszázhatvanötöd (1/365) részét meg kell szorozni azon naptári napok számával, amelyek tekintetében Bérleti Díj fizetendő.

5.1.3 A Bérleti Díj a Bérlet Kezdő Napjától fizetendő a jelen Szerződés 8. pontja szerint.

5.1.4 A bérleti díj tartalmazza a Bérbeadó minden további költségét és kiadását, ami a jelen Szerződés teljesítésével kapcsolatban merül fel, beleértve a Bérleménnyel összefüggésben felmerülő helyi és központi adókat, illetékeket és a Bérlemény tulajdonjogához kapcsolódó bármilyen egyéb típusú közterheket is.

5.1.5 Amennyiben valamelyik évben az infláció mértéke eléri vagy meghaladja a 10%-ot a Felek kötelesek egyeztetni egymással és tárgyalásokat folytatni a Bérleti Díj felülvizsgálatáról.

6. ELŐLEG

6.1 A Bérlő vállalja, hogy a jelen Szerződés napjától számított 60 napon belül nettó 9.000.000,- Ft-ot (azaz Kilencmillió forintot) + ÁFA átutal a Bérbeadó részére a Bérbeadó bankszámlájára a Bérleti Díj fizetési kötelezettségére előlegként. A Bérbeadó az előlegről előzetesen számlát állít ki a Bérlő részére. Amennyiben a Bérlőt Bérleti Díj fizetési kötelezettség fogja terhelni, az esedékes összegeket a megfizetett előleg terhére jogosult beszámítani, azaz az előleg összegének kimerüléséig nem köteles a Bérleti Díjat megfizetni a Bérbeadó részére.
6.2 A jelen Szerződés bármilyen okból történő megszűnése esetén a Felek az előleg összegével egymással elszámolnak és a fel nem használt előleg összegét a Bérbeadó visszatéríti a Bérlő részére.
7. HOZZÁJÁRULÁS JELZÁLOGJOG BEJEGYZÉSÉHEZ

7.1 A Bérbeadó jelen Szerződés aláírásával hozzájárul ahhoz, hogy a Bérleményre a Bérlőt Finanszírozó Bank jelzálogjogot és annak biztosítására elidegenítési- és terhelési tilalmat jegyezhessen be és ezen bejegyzések a jelen Szerződés teljes tartama alatt az ingatlan-nyilvántartásban teherként fennmaradjanak.

7.2 A Bérlő kérésére a Bérbeadó öt (5) napon belül aláírja az Ingatlanon jelzálogjogot és annak biztosítására elidegenítési- és terhelési tilalmat alapító szerződést a Bérlőt Finanszírozó Bankkal és megtesz minden további nyilatkozatot, ami a terhek bejegyzéséhez és fenntartásához szükséges a jelen Szerződés tartama alatt. 

8. Közüzemi díjak

8.1 A Bérlet Kezdő Napjától a Bérlemény jelen szerződés 15. pontja szerinti visszaszolgáltatása napjáig, a Bérleménnyel összefüggésben felmerült Közüzemi Díjakat, ha vannak ilyenek, a Bérlő köteles viselni.

8.2 A Bérlő a Közüzemi Díjakat a Bérbeadónak, vagy az érintett szolgáltatónak köteles megfizetni, amennyiben az érintett szolgáltató az adott közmű vagy egyéb szolgáltatást közvetlenül a Bérlőnek nyújtja. 

8.3 Amennyiben a Bérlő a Közüzemi Díjakat a Bérbeadónak fizeti, úgy ezek havonta utólag fizetendőek, a Bérbeadó által e Közüzemi Díjak összegéről kiállított számla kézhezvételétől számított nyolc (8) napon belül.

9. általános fizetési feltételek

9.1 A fizetések devizaneme

9.1.1 A Bérlő valamennyi fizetési kötelezettsége HUF-ban teljesítendő. 

9.2 Fizetési határidők

9.2.1 A Bérleti Díj Bérlő által évente előre fizetendő, legkésőbb a tárgyév első hónapjának utolsó napjáig, a Bérbeadó által e határidőt legalább nyolc (8) nappal megelőzően kézbesített számla/számlák ellenében, kivéve az Bérlet első (1.) évére fizetendő Bérleti Díjat, melyet a Bérlő a Tervezett Birtokátruházási Napig köteles megfizetni.

9.3 Fizetési kötelezettségek teljesítése

9.3.1 A Bérlő a jelen Szerződés alapján fennálló fizetési kötelezettségeit a Bérbeadó Bankszámlájára történő banki átutalás útján köteles teljesíteni. 

9.3.2 A Bérlő jelen Szerződés alapján fennálló bármely fizetési kötelezettsége akkor tekintendő teljesítettnek, amikor annak összege a Bérbeadó Bankszámláján jóváírásra került. 

9.4 Késedelmi kamat
9.4.1 Amennyiben a Bérlő a jelen Szerződés alapján fennálló bármely fizetési kötelezettsége teljesítésével késedelembe esik, úgy köteles a Bérbeadó részére a késedelem teljes tartamára késedelmi kamatot fizetni. E késedelmi kamat mértéke a Ptk.-ban meghatározott késedelmi kamattal egyezik meg.

10. A bérlemény használata 

10.1 Megengedett Használat

10.1.1 A Bérlő jogosult a Bérleményt az Erőmű létesítése és üzemeltetése, továbbá a Bérlő az Erőműhöz kapcsolódó üzleti tevékenysége (villamos energia termelése és értékesítése és a kapcsolódó tevékenységek) folytatása céljából használni.

10.1.2 A Bérlő sem a Bérleményt, sem annak bármely részét nem használhatja a Megengedett Használattól eltérő semmilyen célra a Bérbeadó előzetes írásbeli hozzájárulása nélkül.

10.1.3 A Bérbeadó a Bérlő tevékenységéért harmadik személyek felé felelősséget nem vállal.

10.2 A Bérlemény használata

10.2.1 A Bérbeadó szavatol azért, hogy (i) a Bérlő a Bérleményt a Bérlet tartama alatt a Megengedett Használat céljára háborítatlanul használhatja anélkül, hogy ebben Bérbeadó vagy a Bérbeadó javára vagy képviseletében eljáró bármely harmadik személy korlátozná, valamint hogy (ii) a Bérlemény vonatkozásában nem áll fenn harmadik személynek olyan joga, amely akadályozhatná a Bérlőt a jelen Szerződésből eredő jogai háborítatlan gyakorlásában. A Bérbeadó biztosítja a Bérlemény folyamatos megközelíthetőségét.

10.2.2 A Bérbeadó szavatol továbbá azért, hogy a Bérlemény tekintetében nem áll fenn ismert talajszennyezettség vagy bármely más olyan körülmény, amely a környezetvédelmi jogszabályi rendelkezések megsértését megvalósítaná, továbbá a Bérleményre vonatkozóan nem áll fenn környezetvédelmi hatósági kötelezés, és nincs folyamatban hatósági eljárás.

10.2.3 A Bérlő nem kér ingatlan fejlesztést a Bérbeadótól a Bérleménnyel kapcsolatban. A Bérbeadó szavatol azért, hogy nem végez olyan beruházást és nem tesz semmilyen olyan cselekményt, ami a Bérlemény és különösen az Erőmű beárnyékolásához vezethet.

10.2.4 A Bérbeadó hozzájárul annak érdekében, hogy az Erőmű létesítéséhez szükséges vezetékjogok bejegyezhetőek legyenek, azaz a szükséges hozzájárulásokat és egyéb aláírásokat, szerződéseket az érintett területek vonatkozásában beszerzi, kiállítja, illetve aláírja. Ugyanakkor a kapcsolódó hatósági díj, illeték vagy más kapcsolódó költség megfizetése a Bérlőt terheli.

10.2.5 Amennyiben a Bérlemény vagy annak bármely része a Bérlőnek nem felróható okból alkalmatlanná válik a Megengedett Használat céljára történő használatra, és a Bérbeadó nem állítja helyre a Bérlemény Megengedett Használatra alkalmas állapotát a Bérlő írásbeli felhívásától számított harminc (30) napon belül, úgy a határidő lejártától a Bérlemény helyreállításáig vagy megjavításáig terjedő időszak alatt a Bérlőt a Bérleti Díj megfizetésére vonatkozó kötelezettség nem terheli abban az arányban, ahogy a Bérlemény rendeltetésszerű használatra alkalmatlan területe viszonyul a Bérlemény teljes területéhez.

10.2.6 A Bérlő az ésszerűen lehetséges legrövidebb időn belül köteles értesíteni a Bérbeadót a Bérlemény rendeltetésszerű használatát korlátozó valamennyi hibáról vagy más körülményről.

10.2.7 A Bérlő lehetővé teszi a Bérbeadó részére a Bérleménybe történő bejutást, a Bérbeadó megfelelő időben történt előzetes értesítését követően, annak érdekében, hogy a Bérbeadó a Bérleményben található mérő kutakat ellenőrizhesse.

11. AZ ERŐMŰ LÉTESÍTÉSE

11.1 A Bérbeadó a jelen Szerződés aláírásával hozzájárul az Erőmű létesítésével összefüggésben a Bérleményen elvégzendő valamennyi építési-kivitelezési, illetve szerelési munka, ide értve az Erőmű létesítéséhez esetlegesen szükséges utak, közművek, kerítések, alapok, kábelek és egyéb létesítmények kiépítését is (a Bérlői Építési Munkálatok) Bérlő általi elvégzéséhez. A hozzájárulás kiterjed a szükséges átalakítások elvégzésére is. A Bérbeadó köteles továbbá tűrni minden olyan munkálat, beavatkozás elvégzését, amely az Erőmű csatlakoztatásához, üzemeltetéséhez, karbantartásához, javításához, bővítéséhez, őrzéséhez, lebontásához, elszállításához szükséges.

11.2 A Felek rögzítik, hogy a Bérlői Építési Munkálatok tervezésével, engedélyezésével és kivitelezésével összefüggésben felmerülő valamennyi költség a Bérlőt terheli. A kétségek elkerülése érdekében az Erőműköz kapcsolódó engedélyeket a Bérlő szerzi be, ezek beszerzése nem a Bérbeadó feladata. 

11.3 A Bérbeadó a jelen Szerződésben rögzített feltételekkel visszavonhatatlan engedélyt ad a Bérlőnek a Bérlemény területén az Erőmű létesítésére, mint energetikai beruházás megvalósítására. Ennek keretében a Bérbeadó hozzájárul, hogy az Engedélyek birtokában a Bérlő saját költségén:

(a) a Bérlemény területén Erőművet létesítsen, és azt üzemben tartsa;

(b) a Bérlemény területén csatlakozó vezetékeket helyezzen el, a hálózati csatlakozáshoz szükséges mérő- és transzformátor állomásokat elhelyezze;

(c) a megközelítési utakat kialakítsa;

(d) az Erőmű üzemeltetéséhez, karbantartásához és hibaelhárításához szükséges munkálatokat időbeli korlátozás, és a Bérbeadó külön értesítése nélkül elvégezze.

11.4 A Bérbeadó kötelezettséget vállal arra, hogy a Bérlő erre irányuló írásbeli felszólításának kézhezvételétől számított öt (5) napon belül minden nyilatkozatot, hozzájárulást, értesítést és egyéb dokumentumot megad és kibocsát, amely a Bérlői Építési Munkálatokhoz vagy a 11.6 szerinti esetben szükséges, továbbá a Bérbeadó köteles együttműködni a Bérlővel a Bérlői Építési Munkálatokhoz szükséges engedélyek és hozzájárulások beszerzése érdekében.

11.5 A Felek kifejezetten megállapodnak, hogy a Bérlői Építési Munkálatok eredményeképpen létrejött Erőmű a Bérlő kizárólagos tulajdonába kerül. A Bérbeadó jelen Szerződés aláírásával elismeri, hogy a Bérlő által az Ingatlanon létesített Erőmű a Bérlő kizárólagos tulajdonát képezi, azzal a Bérlő rendelkezik. Rendelkezési joga körében a Bérlőt megilleti az a jog, hogy az Erőmű birtokát, használatát vagy hasznai szedésének jogát másnak átengedje, azt biztosítékul adja, vagy más módon megterhelje, továbbá, hogy a tulajdonjogát másra átruházza vagy azzal felhagyjon.

11.6 A Felek megállapodnak abban, hogy a Bérlő erre irányuló kérése alapján a Bérbeadó feltétlenül és visszavonhatatlanul hozzájárul ahhoz, hogy az Erőművet annak létrehozását követően az Bérleménytől eltérő helyrajzi számon, önálló ingatlanként jegyezzék be az ingatlan-nyilvántartásba (ha ez lehetséges) figyelemmel arra, hogy közöttük a Ptk. 5:19. § alapján osztott tulajdonjog keletkezik. Ennek alapján a Bérbeadó felhatalmazza a Bérlőt, hogy az Erőmű használatbavételi engedélyének kiadását követően épületfeltüntetési vázrajz alapján az Erőmű mint „kivett napelemes kiserőmű” külön helyrajzi szám alatti feltüntetését kezdeményezze az illetékes ingatlan-nyilvántartási hatóságnál.

11.7 A Felek megállapodnak abban, hogy a 11.6 pontban meghatározott esetben az Erőmű használatbavételi engedélyének kézhezvételétől számított 30 napon belül az Erőmű külön helyrajzi számon történő bejegyzésének érdekében földhasználati megállapodást kötnek, melynek célja, hogy a Bérlő javára a Bérleményre földhasználati jog bejegyzésre, illetve „földhasználat szerződéses szabályozása” ténye feljegyzésre kerüljön.

11.8 Ha az Erőműhöz kapcsolódó biztosítás feltételei ezt előírják, vagy ehhez szükséges, akkor a Bérbeadó köteles minden a biztosítás megkötéséhez kellő nyilatkozatot és hozzájárulást megadni.

12. Üzemeltetés karbantartás és javítás

12.1 A Bérlő vállalja, hogy a Bérleménynek a Birtokátruházási Jegyzőkönyvben meghatározott állapotát - a rendeltetésszerű használattal járó szokásos mértékű állagromlás figyelembevételével - saját költségén megőrzi és fenntartja.

12.2 Az egyértelműség végett a Felek rögzítik, hogy az Erőmű tekintetében felmerülő bármely üzemeltetési, javítási, karbantartási munka elvégzésének kötelezettsége kizárólag a Bérlőt terheli saját költségén, és a Bérlő köteles viselni az Erőművel összefüggésben felmerülő valamennyi adót és egyéb közterhet.

12.3 A Bérlő köteles a Bérbeadót haladéktalanul tájékoztatni a Bérbeadó felelősségi körébe tartozó szükséges javításokról, és amennyiben a Bérlő tudomást szerez a Bérlemény bármely részét ért vagy veszélyeztető kárról, úgy köteles arról a Bérbeadót haladéktalanul értesíteni és a kár bekövetkezésének megakadályozása, illetve a károk enyhítése érdekében minden szükséges intézkedést megtenni. 

12.4 A Felek a Ptk. 6:335. § (1) bekezdése rendelkezéseinek alkalmazását kifejezetten kizárják.

13. albérlet és engedményezés

13.1 Albérlet

13.1.1 A Bérlő a Bérbeadó előzetes írásbeli hozzájárulásával jogosult a Bérleményt vagy annak bármely részét harmadik személy részére albérletbe adni, használatát vagy birtokát bármilyen jogcímen átengedni. Ugyanakkor a Bérbeadó felé a mindenkori bérleti díj megfizetési kötelezettség ettől függetlenül változatlanul a Bérlőt terheli. Amennyiben a Bérlő a Bérleményt vagy annak egy részét albérletbe kívánja adni ezt megelőzően köteles az albérlő személyét a Bérbeadónak bemutatni. A Bérbeadó az albérleti megállapodás megkötését megtagadhatja, ha az albérlő a Bérbeadónak konkurens társaság, vagy ha az üzletileg rossz hírű vagy a terület jelen Szerződéstől eltérő célú hasznosítását tervezi. A megtagadást a Bérbeadó a bejelentéstől számított három munkanapon belül közölheti a Bérlővel, indoklással, és megtagadás esetén az albérleti szerződés nem köthető meg a Bérlő által.

13.2 Engedményezés, jogátruházás, szerződéses pozíció átruházása

13.2.1 A Bérbeadó a Bérlő hozzájárulása nélkül nem jogosult a jelen Szerződésből eredő jogait, illetve követeléseit harmadik személyre engedményezni és/vagy átruházni.

13.2.2 A Bérlő a Bérbeadó előzetes írásbeli hozzájárulásával jogosult a jelen Szerződésből eredő jogait, illetve követeléseit, valamint a jelen Szerződés alapján fennálló szerződési pozícióját harmadik félre, különösen a Finanszírozó Bankra és/vagy a Bérlő befektetőire engedményezni vagy átruházni. Amennyiben a Bérlő a teljes szerződési pozícióját át kívánja ruházni valamely Finanszírozó Bankok kívüli harmadik személyre ezt megelőzően köteles ezt a harmadik személyt a Bérbeadónak bemutatni. A Bérbeadó a szerződési pozíció átruházást megtagadhatja, ha a harmadik személy üzletileg rossz hírű vagy a terület jelen Szerződéstől eltérő célú hasznosítását tervezi. A megtagadást a Bérbeadó a bejelentéstől számított három munkanapon belül közölheti a Bérlővel, indoklással, és megtagadás esetén a szerződési pozíció átruházási szerződés nem köthető meg a Bérlő által.

13.3 A Bérlemény átruházása, megterhelése

13.3.1 A Bérbeadó a Bérlő előzetes hozzájárulása nélkül nem jogosult a Bérleményt értékesíteni, azt jelzáloggal vagy bármilyen más teherrel megterhelni.

13.4 Székhely, cégjelzés

13.4.1 A Bérbeadó a jelen Szerződés aláírásával hozzájárul, hogy a Bérleményt a Bérlő székhelyként, telephelyként vagy fióktelepként használják, valamint, hogy a Bérlemény a Bérlő székhelyeként, telephelyeként vagy fióktelepeként a cégjegyzékbe bejegyzésre kerüljön. A Bérlő jogosult a Bérlemény területén bármilyen cégjelzést elhelyezni. A Bérlő vállalja, hogy a bérleti szerződés bármely okból történő megszűnése esetén haladéktalanul kezdeményezi a jelen pont alapján a cégjegyzékbe bejegyzett bármely székhely, telephely vagy fióktelep törlését a cégjegyzékből.

14. Megszűnés

14.1 Megszűnés esetei

14.1.1 A jelen Szerződés és a Bérlet az alábbi esetekben szűnik meg:

(a) a Felek a jelen Szerződést közös megegyezéssel írásban megszüntetik;

(b) a Bérlő vagy a Bérbeadó rendes felmondása nyomán a 14.2 pontja szerint;

(c) a Bérbeadó jelen Szerződés 14.2. pontja szerinti rendkívüli felmondási joga gyakorlása nyomán;

(d) a Bérlő jelen Szerződés 14.4. pontja szerinti rendkívüli felmondási joga gyakorlása nyomán;

(e) a Bérlemény teljes megsemmisülése esetén;

(f) amennyiben a Bérlő a Bérlemény tulajdonjogát megszerzi;

(g) a jelen Szerződésben vagy az alkalmazandó jogszabályokban meghatározott bármilyen más megszűnési esetben.

14.2 A Bérbeadó és a Bérlő rendes felmondási joga

14.2.1 Mivel a jelen Szerződés határozatlan időre jött létre ezért azt mind a Bérbeadó mind a Bérlő jogosult rendes felmondással valamely naptári év végére megszüntetni. A felmondást legalább 6 hónappal annak hatályba lépése előtt meg kell küldeni a másik Félnek. A hosszú távú bérleti jogviszonyra tekintettel a Felek megállapodnak, hogy a Bérbeadó nem élhet a rendes felmondási jogával a hulladék lerakó rekultivációjára a részére nyújtott támogatás fenntartási időszaka alatt.

14.2.2 Amennyiben bármelyik Fél a jelen Szerződés 14.2.1 pontjában meghatározott rendes felmondási jogát gyakorolni kívánja, akkor a Bérlet Kezdő Napjától számított 25 (huszonöt) éven belüli felmondás esetén köteles az éves Bérleti Díj háromszázszorosának megfelelő összegű bánatpénzt megfizetni a másik Félnek azzal, hogy a felmondás csak a bánatpénz hiánytalan megfizetésével hatályosul. A Bérlet Kezdő Napjától számított 25 (huszonöt) éven túl, de a Bérlet Kezdő Napjától számított 35 (harmincöt) éven belüli felmondás esetén a bánatpénz összege az éves Bérleti Díj ötszörösének megfelelő összeg. A 35 (harmincöt) éven túli felmondás esetén a felmondó fél nem tartozik bánatpénzt fizetni.

14.3 A Bérbeadó rendkívüli felmondási joga

14.3.1 A Bérbeadó jogosult a jelen Szerződést azonnali hatállyal felmondani az alábbi esetek bármelyikének felmerülésekor:

(a) A Bérlő a Bérleti Díj megfizetésével vagy bármely más, a jelen Szerződés alapján fennálló fizetési kötelezettsége teljesítésével harminc (30) napot meghaladó késedelembe esik és fizetési kötelezettségét a Bérbeadó erre irányuló írásbeli felhívásának közlésétől számított tizenöt (15) napon belül sem teljesíti. Ebben az esetben a Bérbeadó felmondási jogát a tizenöt (15) napos határidő elteltétől számított további (15) napon belül jogosult gyakorolni; vagy

(b) A Bérlő a jelen Szerződés alapján fennálló bármely lényeges kötelezettségét megszegi és szerződésszegését a Bérbeadó erre irányuló írásbeli felhívásának közlésétől számított harminc (30) napon belül nem orvosolja. Ebben az esetben a Bérbeadó felmondási jogát a harminc (30) napos határidő elteltétől számított tizenöt (15) napon belül jogosult gyakorolni; vagy

(c) A Bérlő ellen csődeljárás indult, felszámolását jogerősen elrendelték, vagy társasági döntés született a Bérlő végelszámolásáról.

14.4 A Bérlő rendkívüli felmondási joga

14.4.1 A Bérlő jogosult a jelen Szerződést azonnali hatállyal felmondani az alábbi esetek bármelyikének felmerülésekor:

(a) a Bérlemény bármilyen a Bérlőnek nem felróható okból nem kerül a Bérlő részére átadásra legkésőbb a Tervezett Birtokátruházási Naptól számított harminc (30) napon belül; vagy

(b) olyan okból, amelyért a Bérlő nem felelős, a Bérlemény területe alkalmatlanná válik a megengedett használatra és a Bérbeadó ezt az állapotot a Bérlő erre irányuló írásbeli felhívásának közlésétől számított harminc (30) napon belül nem küszöböli ki; vagy

(c) ha a jelen Szerződés 4.1.1. pontjának (b)-(d) alpontjai szerinti Birtokbaadási Feltételek nem teljesülnek a Tervezett Birtokátruházási Napig;

(d) ha a birtokbaadás napját megelőzően a Bérlő úgy ítéli meg, hogy a bérlői építési munkálatok és/vagy az ezekhez kapcsolódó engedélyek vagy szerződések nem megköthetőek vagy teljesíthetőek, megkérhetőek vagy beszerezhetőek a tervezett birtokbaadás napjáig olyan okból, amiért a Bérlő nem felelős; vagy

(e) ha az Erőmű létesítése vagy megfelelő működtetése nem lehetséges a Bérlő számára a vonatkozó jogszabályok szerint, vagy ha az Erőmű csak veszteséggel működtethető a Bérlőnek mint társaságnak;

(f) a Bérbeadó a jelen Szerződés alapján fennálló bármely lényeges kötelezettségét megszegi és szerződésszegését a Bérlő erre irányuló írásbeli felhívásának közlésétől számított harminc (30) napon belül nem orvosolja. Ebben az esetben a Bérlő felmondási jogát a harminc (30) napos határidő elteltétől számított tizenöt (15) napon belül jogosult gyakorolni; vagy

(g) a Bérbeadó ellen csődeljárás indult, felszámolását jogerősen elrendelték, vagy döntés született a Bérbeadó végelszámolásáról vagy megszüntetéséről.

14.5 A Bérlemény megsemmisülése

14.5.1 A Bérlemény részleges vagy teljes megsemmisülése az alábbi következményekkel jár.

(a) Amennyiben a Bérlemény a Bérlet tartama alatt teljes mértékben megsemmisül, úgy a Bérleti Szerződés automatikusan, azonnali hatállyal megszűnik.

(b) Amennyiben a Bérlemény a Bérlet tartama alatt részlegesen megsemmisül, bármelyik Fél jogosult a jelen Bérleti Szerződést azonnali hatállyal felmondani. Részleges megsemmisülésnek minősül, ha a Bérlemény területének több mint 70%-a oly mértékben megsemmisül például földrengés miatt vagy más okból, hogy a helyreállításhoz szükséges idő meghaladja a 60 (hatvan) napot. 

14.6 Kötelezettségek a Finanszírozó Bank felé

14.6.1 Ha bármelyik Fél meg kívánja szüntetni a jelen Szerződést mielőtt a Finanszírozó Banknak a Hitelszerződés alapján fennálló követelése visszafizetésre kerülne, a megszüntetni kívánó Fél köteles azonnal értesíteni a Finanszírozó Bankot. Ha a Bérlő kívánja a jelen Szerződést megszüntetni, lehetővé kell tennie a Finanszírozó Bank számára, hogy a Bérlőnek a jelen Szerződés alapján fennálló szerződési pozíciója a Finanszírozó Bankra vagy a Finanszírozó Bank által kijelölt harmadik személyre átruházásra kerüljön. Ha a Finanszírozó Bank a Bérlő felhívására harminc (30) napon belül nem válaszol, vagy nem kíván élni e joggal, a Bérlő jogosult s jelen Szerződést megszüntetni. 

14.6.2 Ha a jelen Szerződés megszűnik a Bérlet Tartamának lejárta előtt és a Finanszírozó Banknak a Hitelszerződés alapján fennálló követelése még nem került teljes mértékben visszafizetésre, a Bérbeadó a Finanszírozó Bank felhívására köteles szerződést kötni a Finanszírozó Bankkal vagy a Finanszírozó Bank által kijelölt harmadik személlyel a jelen Szerződéssel megegyező feltételekkel, feltéve, hogy a Finanszírozó Bank vagy az általa kijelölt harmadik személy a Bérlőnek a jelen szerződés alapján fennálló valamennyi tartozását átvállalja.

15. A BÉRLEMÉNY VISSZAADÁSA

15.1 A Bérlő a Bérlői Építési Munkálatok kivételével, köteles a Bérlemény birtokát a Bérbeadónak a Birtokátruházás Napján (birtokbaadás napja) fennállt állapotnak megfelelő állapotban, a rendeltetésszerű használattal járó szokásos mértékű állagromlás figyelembevételével legkésőbb a Megszűnés Napján visszaszolgáltatni.

15.2 A Megszűnés Napján a Felek vagy a Bérbeadó köteles(ek) felvenni megfelelő tartalmú jegyzőkönyvet a Bérlemény visszaadásáról, amelyben rögzíti(k) a Bérlemény állapotát a Megszűnés Napján, valamint a Bérlő által a Megszűnés Napjáig el nem végzett szükséges javítási és/vagy helyreállítási munkálatokat. Ezen javítási és/vagy helyreállítási munkálatokat a Bérbeadó köteles elvégezni, és azok költségeit a Bérlő köteles megtéríteni. A Bérbeadó öt (5) Munkanapon belül köteles írásban árajánlatot adni a Bérlő részére a javítási és/vagy helyreállítási munkálatok költségeiről. Amennyiben a Bérlő nem válaszol írásban erre az árajánlatra öt (5) Munkanapon belül, úgy kell tekinteni, hogy a Bérlő a Bérbeadó árajánlatát elfogadta. A Bérlő a Bérbeadó árajánlatának tényleges vagy vélelmezett elfogadásától számított nyolc (8) napon belül, vagy a Bérbeadó árajánlatának tényleges vagy vélelmezett elfogadása hiányában a munkálatok befejezésétől számított nyolc (8) napon belül köteles megfizetni a Bérbeadó részére ezen javítási és/vagy helyreállítási munkálatok költségeit.

15.3 A Megszűnés Napjától számított 180 napon belül a Bérlő köteles az Erőművet saját költségén elbontani és a Bérlemény eredeti állapotát helyreállítani, úgy, hogy a Bérlemény területén üveg törmelék ne maradjon. Amennyiben a Bérlő a kötelezettségének határidőben nem tesz eleget, a Bérbeadó jogosult a szükséges munkálatokat a Bérlő költségére elvégeztetni. Ugyanakkor, a Bérlőnek a Bérleményen végzett értéknövelő beruházásait a Bérbeadó a Szerződés megszűnésekor nem téríti meg, kivéve, ha a Felek ettől eltérően állapodnak meg. 
16. titoktartás

16.1 Kivéve azon információkat, amelyek a közlésük idején köztudomásúnak minősülnek, a Felek kötelesek kölcsönösen titokban tartani és szigorúan bizalmasan kezelni bármely és valamennyi információt, amely a jelen Szerződés feltételeire, az Erőmű vagy annak bármely része üzemeltetésére, a másik Fél üzleti tevékenységére vagy az alapján vagy azzal összefüggésben kapott információra, például az árakra, árképletekre, folyamatokra, know-how-ra, dizájnra, terméktervekre, különleges értékesítési feltételekre és üzleti ajánlatokra vonatkozik, függetlenül attól, hogy azt "bizalmas"-ként megjelölték-e vagy sem, és azt nem közölheti, nem teheti hozzáférhetővé, hozhatja nyilvánosságra vagy használhatja fel a másik Fél előzetes írásbeli hozzájárulása nélkül, kivéve az alábbi eseteket: (i) ha a közlés a Fél olyan kapcsolt vállalkozásai, ügyvédei, könyvelői vagy egyéb tanácsadói vagy finanszírozó bankja részére történik, akiknek azt ismerniük kell, és akikre ugyanolyan titoktartási kötelezettség vonatkozik, mint amit a jelen Szerződés tartalmaz; (ii) ha a nyilvánosságra hozatalt jogszabály kötelezően írja elő; (iii) ha az információ nem a jelen Szerződés Fél általi megszegése következtében vált köztudomásúvá; vagy (iv) ha a Fél az információt olyan harmadik féltől kapta, akinek törvényes és nem vitatott joga volt arra, hogy azt korlátozás nélkül közölje. Bármelyik Fél köteles a másik Felet minden ilyen közlésről haladéktalanul értesíteni.

16.2 A 16.1. pont szerinti titoktartási kötelezettség a jelen Szerződés megszűnését követően is érvényben marad a Megszűnés Napjától számított tíz (10) évig. 

17. ÉRTESÍTÉSEK
17.1 Amennyiben a jelen Szerződés másként nem rendelkezik, a jelen Szerződéssel összefüggésben adott bármilyen értesítés vagy más dokumentum írásban magyar nyelven teendő meg és azt (i) személyesen, (ii) ajánlott-tértivevényes levél útján, (iii) futárral kell eljuttatni a szerződő felekhez. 

17.2 Bármilyen értesítés vagy dokumentum kézbesítettnek tekintendő:

(a) személyes kézbesítés esetén (i) a kézbesítés napján (írásbeli átvételi elismervénnyel) vagy (ii) a kézbesítés megkísérlésének napján, ha a címzett az átvételt megtagadja, vagy

(b) futár, ajánlott-tértivevényes levél útján történő kézbesítés esetén (i) a kézbesítés napján (írásbeli átvételi elismervénnyel) vagy (ii) a kézbesítés megkísérlésének napján, ha a kézbesítés sikertelen (ide értve, de nem kizárólagosan, azt az esetet, ha a tértivevény a címről „nem kereste”, „elköltözött”, „címzett ismeretlen” vagy „nem vette át” vagy más hasonló tartalmú jelzéssel érkezik vissza).

17.3 Bármelyik Fél közölhet időről időre a másik Féllel preambulumának a meghatározottól eltérő címet oly módon, hogy az ilyen változásról a 17.1-17.2. pontok előírásainak megfelelően írásban értesíti a másik Felet.

18. A FELEK EGYÉB KIJELENTÉSEI ÉS SZAVATOSSÁGVÁLLALÁSAI, FELELŐSSÉGKORLÁTOZÁS
18.1 A Bérbeadó kijelentései és szavatosságvállalásai

18.1.1 A Bérbeadó a következő nyilatkozatokat teszi, szavatol e nyilatkozatok tartalmáért, és tudomásul veszi, hogy a Bérlő e kijelentéseket és szavatosságot veszi alapul a jelen Szerződés megkötésekor:

a. a Bérbeadó önkormányzat, akinek a szerződéskötési képessége nem áll korlátozás alatt; és képviselői teljes felhatalmazással rendelkeznek a jelen Szerződés megkötésére és teljesítésére;
b. a jelen Szerződés Bérbeadó általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben a Bérbeadó félként szerepel, vagy amely a Bérbeadóra nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely a Bérbeadóra vonatkozik; és
c. a jelen Szerződés Bérbeadó általi megkötése nincs harmadik személy hozzájárulásához kötve, figyelemmel az Előzmények (C) pontjára;

d. az Ingatlan - a Megengedett Terhek kivételével - per-, igény-, teher- és harmadik személy jogától mentes, figyelemmel az Előzmények (C) pontjára;

e. az Ingatlan telekterülete megegyezik az Ingatlan tekintetében az ingatlan-nyilvántartásban feltüntetett telekterülettel, telekhatárai pedig megegyeznek az ingatlan-nyilvántartási térképen feltüntetett telekhatárokkal;

f. az Ingatlannal kapcsolatban nincs olyan hatósági kötelezés, amely bírság megfizetésére vagy egyéb jogcselekmény végzésére kötelezné a Bérbeadót vagy az Ingatlan mindenkori tulajdonosát;

g. a Bérbeadó határidőben megfizetett és a jelen Szerződés tartama alatt meg fog fizetni minden, az Ingatlannal kapcsolatos közterhet (ideértve, de nem kizárólagosan valamennyi, az Ingatlan kapcsán fizetendő, helyi adókat, illetéket, díjat);

h. nincs folyamatban, és a Bérbeadó tudomása szerint nem fenyeget az Ingatlanra vonatkozóan semmilyen kisajátítást elrendelő határozat, illetőleg ilyen határozat kibocsátása érdekében megindult eljárás; és/vagy

i. az Ingatlan tekintetében nincs olyan szerződés, illetve nem fenyeget olyan hatósági határozat vagy ilyen határozat kibocsátása érdekében megindult eljárás, önkormányzati rendelet vagy önkormányzati rendelet előkészítésére irányuló eljárás, amely alapján az Ingatlan jelenlegi célra történő hasznosítása, használata bármely szempontból korlátozásra kerül, vagy a hasznosítás vagy használat feltételei kedvezőtlenül változnának.
18.2 A Bérlő kijelentései és szavatosságvállalásai
18.2.1 A Bérlő a következő nyilatkozatokat teszi, szavatol e nyilatkozatok tartalmáért, és tudomásul veszi, hogy a Bérbeadó e kijelentéseket és szavatosságot veszi alapul a jelen Szerződés megkötésekor:

(a) a Bérlő Magyarországon alapított, jogszerűen működő gazdasági társaság, amelynek szerződéskötési képessége nem áll korlátozás alatt, nem folyik ellene csőd-, végelszámolási vagy felszámolási eljárás, és a képviseletében eljáró személy(ek) kellő felhatalmazással bír(nak) a jelen Szerződés megkötésére; és
(b) a jelen Szerződés Bérlő általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben a Bérlő félként szerepel, vagy amely a Bérlőre nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely a Bérlőre vonatkozik.
(c) Bérlő törvényes képviselője jelen szerződés aláírásával kijelenti, hogy a nemzeti vagyonról szóló 2011. CXCVI. törvény 3. § (1) bekezdés 1. pontja alapján Bérlő átlátható szervezetnek minősül. A Bérlő képviselője jelen nyilatkozatban foglaltak változása esetén köteles haladéktalanul a Bérbeadót tájékoztatni. Amennyiben jelen szerződésben a Bérlő képviselője valótlan tartalmú nyilatkozatot tesz, a Bérbeadó jelen szerződést azonnali hatállyal felmondhatja vagy - ha a szerződés teljesítésére még nem került sor - a szerződéstől elállhat.
18.3 Kötelezettségvállalások

18.3.1 A Bérbeadó vállalja, hogy:

(a) A jelen Szerződés tartama alatt, amíg a Bérlő eljár az engedélyek beszerzése iránt a Felek együttműködnek a jelen Szerződésben meghatározott feltételek teljesülése érdekében. Annak érdekében, hogy a Bérlő ezeket a feladatokat teljesíteni tudja korlátozás nélkül jogosult az Ingatlanra korlátozás nélkül belépni, oda szakembereket küldeni és ott tartózkodni valamint méréseket és bármilyen egyéb munkálatot végezni az Erőmű megépítése vagy ennek előkészítése érdekében, beleértve a terület rendezését is, a Bérlő saját költségén, ugyanakkor a Bérlőnek figyelemmel kell lennie arra, hogy a Bérlemény egy zárt telep része és a bejárás a telep alapvető működését nem akadályozhatja;

(b) Amennyiben az Erőmű megvalósításához vezetékjog bejegyzése szükséges, akkor a Bérbeadó a vezetékjog bejegyzéséhez hozzájárul és eljár a csatlakozási pontig szükséges vezetékjogok bejegyzésének elősegítése érdekében és ennek érdekében az érintett tulajdonosok hozzájárulását beszerzi, hogy a vezetékjog bejegyezhető legyen az ingatlan-nyilvántartásba;

(c) Amennyiben az Erőmű építési engedélye vagy más engedélyezése tulajdonosi hozzájárulás vagy más okirat kiállítását igényli, amit az Ingatlan tulajdonosának kell aláírnia, akkor ezeket a Bérlő kérésére késedelem nélkül kiállítja és aláírja; 

(d) Az Ingatlanon nem helyez el olyan ingóságot, felépítményt vagy ingatlant, ami az Erőmű építését megnehezíti vagy ellehetetleníti és ilyen ingóságok vagy ingatlanok elhelyezését vagy fennállását egyébként sem engedi meg; és

(e) Az Ingatlant nem adja bérbe másnak és nem alapít más olyan használati vagy egyéb jogot, ami a jelen Szerződés teljesítését vagy a bérleti jog gyakorlását akadályozza.
18.4 Felelősségkorlátozás
18.4.1 A Bérbeadó nem jogosult a jelen Szerződéssel összefüggésben sem kontraktuális, sem deliktuális úton kártérítési igényt érvényesíteni a Bérlővel vagy vele bármilyen tulajdonosi viszonyban lévő gazdasági társaság tagjaival, vezető tisztségviselőivel, munkavállalóival, megbízottaival és/vagy közreműködőivel szemben és vállalják, hogy ilyen igényt e harmadik személyekkel szemben nem érvényesítenek. A Felek a Ptk. 6:136. § (1) a) pontja szerint kikötik, hogy a fenti harmadik személyek jogosultak e felelősség kizárásra az ilyen igényt érvényesítő Féllel szemben hivatkozni.

19. ZÁRÓ RENDELKEZÉSEK
19.1 Zálogjog

19.1.1 A Felek megállapodása értelmében a Bérbeadót a Ptk. 6:337. §-a szerinti zálogjog nem illeti meg, Felek a Ptk. 6:337. §-ának alkalmazását kifejezetten kizárják.

19.2 Teljes szerződés és módosítások

19.2.1 A jelen Szerződés a Felek teljes megállapodását tartalmazza, és hatálytalanít valamennyi a Felek között a jelen Szerződés tárgyára vonatkozóan szóban vagy írásban létrejött valamennyi korábbi szerződést, megállapodást és megegyezést és egy módosítja a Felek közt korábban ugyanezen tárgyban létrejött bérleti szerződést.

19.2.2 A Felek a jelen Szerződés tekintetében a Ptk. 6:63. § (5) bekezdésének alkalmazását kifejezetten kizárják.

19.2.3 A jelen Szerződés bármely módosítása kizárólag írásban érvényes a Felek erre jogosult képviselői által aláírt okirattal.

19.3 Joglemondás kizárása

19.3.1 Valamely Fél részéről a másik Félnek a jelen Bérleti Szerződésben foglalt kötelezettségei megszegésével kapcsolatban megnyilvánuló bármely tűrése, függetlenül annak gyakoriságától és időtartamától, nem jogosítja fel a szerződésszegő Felet annak vélelmezésére, hogy ez a tűrés bármely kötelezettségeinek módosítását vagy törlését jelenti, és nem biztosít továbbá ez a tűrés semmiféle jogot a szerződésszegő Fél számára, és a tűrő Fél bármikor jogosult véget vetni a tűrésnek.

19.4 Részleges érvénytelenség

19.4.1 Ha a jelen Szerződés bármely rendelkezése semmisnek vagy érvénytelennek bizonyul, ez a jelen Szerződés fennmaradó rendelkezéseinek érvényességét nem érinti.

19.4.2 A Felek megállapodnak, hogy bármely semmisnek vagy érvénytelennek bizonyult rendelkezést helyettesítenek egy olyan érvényes rendelkezéssel, amely gazdasági hatásait tekintve a lehető leginkább megfelel a helyettesítendő rendelkezésnek és a Felek abban kifejezett szándékának.

19.5 Megtámadás kizártsága feltűnő értékaránytalanság címén

19.5.1 A Felek a Ptk. 6:98. § (1) bekezdésében foglaltak szerint a jelen Szerződés tekintetében kifejezetten vállalják a szolgáltatás és az ellenszolgáltatás értéke közötti feltűnő értékaránytalanság kockázatát, melyre figyelemmel a Felek Ptk. 6:98. § (2) bekezdésében foglaltak szerint kizárják jelen Szerződést feltűnő értékaránytalanságra alapított megtámadásának jogát. Ez vonatkozik különösen a Bérleti díj összegére és a bánatpénz valamint a kötbér összegére is.

19.6 Elévülés

19.6.1 A Felek megállapodnak, hogy a jelen Szerződés alapján, vagy azzal összefüggésben keletkező követelések elévülését a Ptk. 6:25. § (1) bekezdésében meghatározott körülményeken felül a jogosult Fél által a másik Féllel a jelen Szerződés 17. fejezetének rendelkezései szerint közölt írásbeli felszólítás is megszakítja.
19.7 Költségek

19.7.1 Amennyiben a jelen Szerződés másként nem rendelkezik, a jelen Szerződés elkészítésével és letárgyalásával, valamint a jelen Szerződésben foglalt más cselekményekkel összefüggésben minden Fél viseli a saját költségét. A naperőmhöz tartozó telkek ingatlan-nyilvántartásbeli kialakítási költségeit a Bérlő viseli. 

19.7.2 A jelen Szerződés aláírásával és letárgyalásával összefüggésben minden Fél köteles saját jogi képviselőt alkalmazni, és viselni a jogi képviselőjének költségeit.

19.8 Hatálybalépés
19.8.1 A jelen Szerződés mindkét Fél általi aláírásának napján lép hatályba.

19.9 Irányadó jog és vitarendezés

19.9.1 A jelen Szerződésre a magyar jog az irányadó, az azzal összhangban értelmezendő. A jelen Szerződésben nem szabályozott kérdések tekintetében a Ptk. és az egyéb hatályos magyar jogszabályok rendelkezései az irányadóak.

19.9.2 A Felek megállapodnak abban, hogy megkísérlik a jelen Szerződésből eredő jogvitáik, igényeik békés, tárgyalásos úton történő rendezését. Békés rendezés hiányában - hatáskörtől függően - kikötik a Szolnoki Járásbíróság és a Szolnoki Törvényszék kizárólagos illetékességét.

19.10 Mellékletek

19.10.1 A jelen Szerződés törzsszövege és bármelyik Melléklet közötti ellentmondás esetén a jelen Szerződés törzsszövegének rendelkezései irányadók.
19.10.2 A szerződés mellékletét képezi a nemzeti Fejlesztési Minisztérium Környezetvédelmi és Energiahatékonysági operatív programért felelős helyettes államtitkár állásfoglalása a rekultivált hulladéklerakó bérbeadásáról. Iktszám: VTVF/259-2/2017-NFM

A Felek képviselői a jelen Szerződést - elolvasás és értelmezés után -, mint a Felek ügyleti akaratával mindenben megegyezőt, jóváhagyólag írták alá. 

Jelen megállapodásból 5 eredeti példány készül melyből 2 eredeti példány a Bérlőt és 3 eredeti példány a Bérbeadót illet. Bérlő kijelenti, hogy jelen megállapodás aláírásával egy eredeti példány megállapodást átvett.

Martfű, 2019. [●].

_______________________________

Koós László

Határozati javaslat

Martfű Város Önkormányzata Képviselő- testületének
______/2019. (V. 30.) határozata
Napelempark a Martfű, külterület 090/7 hrsz-ú ingatlan adásvételi előszerződése
1. Martfű Város Önkormányzatának Képviselő-testülete megtárgyalta és jóváhagyja a határozat mellékletét képező AGE Solar M. Kft-vel kötendő adásvételi előszerződést és annak mellékletét a Martfű, külterület 090/7 hrsz-ú ingatlan vonatkozásában.
2. A szerződésből eredő költségeket az AGE Solar M. Kft. viseli.

3. A képviselő- testület felhatalmazza a polgármestert a szerződések aláírására.

felelős: polgármester

határidő: azonnal

Erről értesülnek:

1. Valamennyi képviselő helyben
2. AGE Solar M. Kft.
3. Pénzügyi és Adóügyi Iroda
4. Műszaki Iroda helyben
5. Irattár

Martfű, 2019. május 30.

	
	Dr. Papp Antal

polgármester


Látta: Szász Éva jegyző
1. melléklet a ______/2019. (V. 30.) határozatnak

INGATLAN ADÁSVÉTELI ELŐSZERZŐDÉS

A jelen ingatlan adásvételi előszerződés (az Előszerződés) az alábbi felek (külön-külön a Fél; együttesen a Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16) mint eladó (az Eladó); és a

(2) AGE Solar M. Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-333483; adószám: 26369190-2-41.; statisztikai számjel: 26369190-3511-113-01.) mint vevő (a Vevő).
Előzmények

(A) Az Eladó 1/1 arányban tulajdonosa az (alább definiált) Ingatlannak. 

(B) A jelen Előszerződés megkötését megelőzően 2019. [ ] napján az Eladó, mint bérbeadó és a Vevő, mint bérlő közt ingatlan bérleti szerződés jött létre az Ingatlanra (Ingatlan Bérleti Szerződés).

(C) A jelen Előszerződéssel a céljuk annak a hosszú távú biztosítása, hogy az Ingatlan a naperőmű fennállása alatt ahhoz kapcsolódóan a Vevő által kerülhessen hasznosításra, a naperőmű céljaira. Erre tekintettel a Felek megállapodnak, hogy a Vevő az Ingatlan tulajdonjogát az itt foglaltak szerint megszerezheti az Eladó részére biztosított kedvezményes visszavásárlási lehetőség kikötése mellett. Ebben az esetben a Vevő által az Ingatlan Bérleti Szerződés szerint megfizetett bérleti díjak az Ingatlan vételárába beszámítanak. A Felek megállapítják, hogy az Ingatlan tulajdonjogának átruházása kizárólag a hulladék lerakó rekultivációjára az Eladónak nyújtott támogatás fenntartási időszakát és a projekt lezárását követően kerülhet sor az Eladót terhelő kötelezettségekre tekintettel. A fenntartási időszak várható lejárta 2021. év március hónap 21. nap.

(D) A Felek megállapítják, hogy az Ingatlanról készült 6 hónapnál nem régebbi értékbecslés rendelkezésre áll. Ez alapján az Ingatlan forgalmi értéke: [ ] Ft, ami alacsonyabb a jelen előszerződésben megállapított vételárnál. 

(E) Az Eladó nyilatkozik, hogy az Ingatlan nem képezi az Eladó önkormányzati törzsvagyonát, hanem az üzleti (vállalkozói) vagyonába tartozik, továbbá, hogy az Ingatlan jelen Előszerződés szerinti értékesítéséhez az Eladó valamennyi szükséges önkormányzati jóváhagyást beszerezte, beleértve a képviselő testület jóváhagyását is.

(F) Az Eladó tájékoztatja a Vevőt, hogy a jelenleg hatályos Martfű Város Önkormányzata Képviselő-testületének 8/2012. (III.07.) önkormányzati rendelete Martfű Város Önkormányzata vagyonáról és vagyongazdálkodásáról feltételeinek megfelelően mivel az Ingatlan értéke a 25 millió Forintot nem éri el ezért ennek értékesítése nem tartozik versenyeztetési vagy pályázati eljárás alá. Az Eladó kijelenti továbbá, hogy az Ingatlan jelen Előszerződés szerinti értékesítése az Önkormányzat rendeleteinek és más jogszabályoknak is megfelel.

1. INGATLAN ADÁSVÉTELI SZERZŐDÉS MEGKÖTÉSE

1.1. Az Eladó kizárólagos és korlátozásmentes tulajdonát képezi a Martfű 090/7 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében az Eladó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt (az Ingatlan).

1.2. A Felek ezennel megállapodnak, hogy a Vevő kérésére egymással haladéktalanul ingatlan adásvételi szerződést kötnek az Ingatlannak a Vevő részére történő eladásáról lényegében a jelen Előszerződés 1. számú mellékletében foglalt tartalommal, de figyelemmel a végleges ingatlan adásvételi szerződés megkötésekor irányadó jogszabályokra. A Vevő csak a fenntartási időszak leteltét követően kérheti az ingatlan adásvételi szerződés megkötését. Az Ingatlan vételára 9.000.000 Ft plusz Áfa, amibe beszámít a Vevő által az Ingatlan Bérleti Szerződés alapján megfizetett bérleti díjak összege, és amit a csatolt adásvételi szerződés feltételei szerint tartozik a Vevő megfizetni az Eladó részére.

1.3. A Felek kötelesek együttműködni az adásvételi szerződésnek a jelen Előszerződésnek megfelelő megkötése érdekében és semelyik Fél sem jogosult olyan magatartást tanúsítani, ami ezt a célt meghiúsítja vagy késlelteti, különösen nem jogosult az Eladó az Ingatlant eladni, megterhelni, azokról bármilyen más formában rendelkezni, fedezetként felajánlani vagy ezekre bármilyen szerződést kötni bármely harmadik személlyel, ide nem értve az Ingatlan Bérleti Szerződésben foglaltak teljesítését.

2. Értesítések és kézbesítés

2.1. Valamely Fél által a másik Félnek a jelen Előszerződéssel összefüggésben küldött értesítések vagy más kommunikáció céljára a Felek jelen Előszerződés (1)-(2) pontjai szerinti címei szolgálnak. Amennyiben a Felek bármelyikének a címe megváltozna, az adott Fél a változás várható bekövetkezése előtt legalább két (2) munkanappal köteles erről a másik Felet értesíteni.
2.2. A jelen Előszerződés alkalmazásában minden értesítés, jognyilatkozat kizárólag írásban, magyar nyelven teendő meg ajánlott-tértivevényes levél (amit kézbesítő igénybevétele esetén átvételi elismervény pótol) vagy a közjegyzőkről szóló 1991. évi XLI. törvényt 142. §-a szerinti eljárás útján. 

2.3. Valamely Fél által a másik Fél (a címzett Fél) részére küldött értesítés

(e) személyes kézbesítés esetén az átvételi elismervény címzett Fél általi aláírásának napján,
(f) levélküldeményként való kézbesítés esetén a címzett Fél jelen Előszerződés (1) - (2) pontjai szerinti címére vagy a címzett Fél mindenkori cégjegyzékben szereplő címére történő kézbesítés napján
válik a címzett Féllel szemben hatályossá, azzal, hogy a postai szolgáltató útján, tértivevényes és ajánlott (avagy egyéb könyvelt (ajánlott, biztosított ajánlott külön szolgáltatással)) levélküldeményként a címzett Fél jelen Előszerződés (1) - (2) pontja szerinti címére, vagy a címzett Fél mindenkori cégjegyzékben szereplő címére szabályszerűen postára adott értesítést a postára adást követő ötödik (5.) naptári napon akkor is kézbesítettnek és ekként a címzett Féllel közöltnek kell tekinteni, ha a levélküldemény bármely okból ténylegesen nem volt kézbesíthető, vagy arról a címzett Fél nem szerzett tudomást.
3. Teljességi záradék, módosítások

3.1. A jelen Előszerződés hatálytalanít valamennyi, a Felek között a jelen Előszerződés tárgyára vonatkozóan szóban vagy írásban létrejött korábbi szerződést, megállapodást és megegyezést. A Felek a jelen Előszerződés tekintetében a Ptk. 6:63. § (5) bekezdésének alkalmazását kifejezetten kizárják.

3.2. A jelen Előszerződés bármely módosítása kizárólag írásban érvényes a Felek által aláírt okirattal.

4. Vegyes rendelkezések

4.1. A jelen Előszerződés elkészítésével és letárgyalásával, valamint a jelen Előszerződésben foglalt más cselekményekkel összefüggésben minden Fél viseli a saját költségét.
4.2. A Felek kijelentik, hogy az eljáró ügyvéd tájékoztatta őket arról, hogy eljáró ügyvédet a Pénzmos. tv. alapján azonosítási kötelezettség terheli a Felek adatai vonatkozásában. Az azonosítás a Felek képviselői által bemutatott, az eljáró természetes személyek személyazonosságának igazolására alkalmas okiratok alapján történik a Pénzmos. tv. szabályai szerint. A Felek a jelen Előszerződés aláírásával hozzájárulnak ahhoz, hogy eljáró ügyvéd az azonosítás alapjául szolgáló okiratokról, illetve személyi okmányokról fénymásolatot készítsen, és adataikat kezelje, de kizárólag a jelen Előszerződéssel összefüggésben, a személyes adatok védelméről és a közérdekű adatok nyilvánosságáról szóló jogszabályi rendelkezések szerint.
4.3. A Felek jelen Előszerződés aláírásával hozzájárulnak, hogy eljáró ügyvéd az ügyvédi tevékenységről szóló 2017. évi LXXVIII. tv. 32. §-ban, valamint a Magyar Ügyvédi Kamara által kiadott, a jogügyletek biztonságának elősegítése érdekében végzendő, valamint az elektronikus aláírás használatával kapcsolatos feladatokról szóló 2/2007. (11.19.) számú szabályzatban írt felhatalmazás alapján megkeresse a Közigazgatási és Elektronikus Közszolgáltatások Központi Hivatalát az okirati ellenjegyzéshez szükséges adat-azonosítás és okmányellenőrzés végett. A Felek tudomásul veszik, hogy hozzájárulásuk esetén az adat-azonosítás és okmányellenőrzés az 2017. évi LXXVIII. tv. 32. § (3) bekezdésében foglaltakra terjedhet ki.
4.4. A jelen Előszerződésre a magyar jog az irányadó. A jelen Előszerződésben nem szabályozott kérdések tekintetében a Ptk. rendelkezései az irányadóak.

4.5. A Felek megállapodnak abban, hogy minden tőlük ésszerűen elvárható intézkedést megtesznek annak érdekében, hogy a jelen Előszerződésből eredő jogvitáikat, igényeiket elsősorban békés, tárgyalásos úton rendezzék. Ha a Előszerződésből eredő vagy azzal összefüggésben keletkező vita vagy igény békés rendezése nem járt sikerrel, úgy a jogvita eldöntésére a polgári perrendtartásról szóló 2016. évi CXXX. törvény rendelkezései szerint általános illetékességgel rendelkező rendes bíróság az illetékes.

4.6. A jelen Előszerződés öt (5) db egymással megegyező eredeti példányban készült, melyből három (3) db példány az Eladót és két (2) db példány Vevőt illeti meg. A Felek a jelen Előszerződés aláírásával az Előszerződés részükre történő átadását elismerik.

A Felek a jelen Előszerződést – elolvasás és értelmezés után –, mint a Felek ügyleti akaratával mindenben megegyezőt, jóváhagyólag írták alá.

Kelt: [ ]

	Eladó:

Martfű Város Önkormányzata

________________________
képviseletében:
	Vevő:

AGE Solar M. Korlátolt Felelősségű Társaság

________________________
képviseletében:


[Ellenjegyzés]

1. számú melléklet

INGATLAN ADÁSVÉTELI SZERZŐDÉS

A jelen ingatlan adásvételi szerződés (a Szerződés) az alábbi felek (külön-külön a Fél; együttesen a Felek) között jött létre:

(1) Martfű Város Önkormányzata (székhelye: 5435 Martfű, Szent István tér 1., adószám: 15733012-2-16) mint eladó (az Eladó); és a

(2) AGE Solar M. Korlátolt Felelősségű Társaság (székhely: 1015 Budapest, Szabó Ilonka u. 34. fszt. 1.; cégjegyzékszám: Cg.01-09-333483; adószám: 26369190-2-41.; statisztikai számjel: 26369190-3511-113-01.) mint vevő (a Vevő).
Előzmények

(A) Az Eladó 1/1 arányban tulajdonosa az (alább definiált) Ingatlannak. 

(B) A jelen Szerződés megkötését megelőzően 2019. [ ] napján az Eladó mint bérbeadó és a Vevő mint bérlő közt ingatlan bérleti szerződés jött létre az Ingatlanra (Ingatlan Bérleti Szerződés).

(C) A Felek 2019. [ ] napján ingatlan adásvételi előszerződés (Ingatlan Adásvételi Előszerződés) jött lére között jelen Szerződés megkötésére. Jelen Szerződés megkötésével a Felek az Ingatlan Adásvételi Előszerződésben foglalt kötelezettségeiket teljesítik.

(D) Az Eladó nyilatkozik, hogy az Ingatlannal kapcsolatosan a KEOP-2.3.0/2F/09-11-2011-0002 azonosítószámú projektben az Eladó részére a hulladék lerakó rekultivációjára nyújtott támogatás fenntartási időszaka letelt. Erre tekintettel az Eladót a hivatkozott támogatási szerződés nem korlátozza az Ingatlan értékesítésében a Vevő részére. Az Eladó nyilatkozik továbbá, hogy az Ingatlan nem képezi az Eladó önkormányzati törzsvagyonát, hanem az üzleti (vállalkozói) vagyonába tartozik valamint, hogy az Ingatlan jelen Szerződés szerinti értékesítéséhez az Eladó valamennyi szükséges önkormányzati jóváhagyást és más igazolást és dokumentumot beszerezte, beleértve a képviselő testület jóváhagyását is.

(E) Az Ingatlanon a Vevő naperőművet létesített és üzemeltet. Ezen naperőmű építésének finanszírozására az Ingatlan tulajdoni lapján a finanszírozó bank javára ingatan jelzálogjog került bejegyzésre, valamint elidegenítési és terhelési tilalom került feljegyzésre. A finanszírozó bank jóváhagyását jelen Szerződés megkötéséhez az elidegenítési és terhelési tilalomra tekintettel a vevő beszerezte és ez az Eladó részére átnyújtásra kerül.

(F) Az Ingatlan mai napon lekért tulajdoni lapja rendelkezésre áll. Az ingatlan tulajdoni lapján az alábbi terhek kerültek bejegyzésre,amik a naperőmű projekthez kapcsolódóan bejegyzett vezetékjogokat és a projektfinanszírozó bank biztosítékait jelentik: [ ] (együtt a Terhek). Ezen terhek fennállását a Vevő tudomásul veszi és elfogadja, az Ingatlant más terhek nem terhelik.

(G) A Vevő gyakorolni kívánja az Ingatlan Adásvételi Előszerződésben foglalt jogát az Ingatlan megvásárlására és erre tekintettel az Eladó el kívánja adni a Vevőnek, a Vevő pedig meg kívánja vásárolni az Eladótól az Ingatlant a jelen Szerződésben rögzített feltételek szerint.

ezért, a Felek az alábbiak szerint állapodnak meg.

1. Definíciók és értelmezés

A jelen Szerződésben használt nagy kezdőbetűs kifejezések az alábbiakban meghatározott jelentéssel bírnak:

Eladó Bankszámlája jelenti az Eladó [ ] számú bankszámláját. 

Ingatlan jelenti a Martfű 090/7 hrsz. alatt nyilvántartott természetben Martfűn található, kivett szemétlerakó telep területű ingatlant az annak alkotórészét képező valamennyi épülettel, építménnyel és közművel, valamint az Ingatlan, mint szolgáltatási (fogyasztási) hely tekintetében az Eladó rendelkezésére álló és az Ingatlannal együtt a kapcsolódó villamos energia és egyéb közműkapacitásokkal (kontingensekkel) együtt.

Ingatlanügyi Hatóság jelenti a [ ] Hivatalát.

Inytv. jelenti az ingatlan-nyilvántartásról szóló 1997. évi CXLI. törvényt.

Pénzmos. tv. jelenti a pénzmosás és a terrorizmus finanszírozása megelőzéséről és megakadályozásáról szóló 2017. évi LIII. törvényt.

Ptk. jelenti a Magyarország Polgári Törvénykönyvéről szóló 2013. évi V. törvényt.

Vételár jelenti az Ingatlan 9.000.000,- Ft (azaz: Kilencmillió Forint) plusz Áfa összegű, a jelen Szerződés 3.1 pontja szerinti megállapított összegű vételárát. A Vételárról az Eladó számlát állít ki.

2. Átruházó nyilatkozatok

2.1. Átruházó nyilatkozatok

A jelen Szerződésben rögzített feltételekkel az Eladó ezennel eladja a Vevőnek, a Vevő pedig ezennel megvásárolja az Eladótól az Ingatlant 1/1 arányban a kölcsönösen kialkudott Vételárért. 

2.2. Tulajdonjog fenntartás

Az Eladó az Ingatlan tekintetében tulajdonjogát a Vételár hiánytalan megfizetéséig fenntartja.
3. A Vételár és megfizetése

3.1. A Vételár megállapítása, a Vevő nyilatkozata az Ingatlan forgalmi értékéről

3.1.1. Felek rögzítik, hogy az Ingatlan Vételárának megállapítására a vonatkozó forgalmi és értékviszonyok figyelembe vétele mellett került sor. Az Ingatlan vonatkozásában [ ] napján elkésztett értékbecslés rendelkezésre áll.

3.1.2. A Felek a Ptk. 6:98. § (1) bekezdésében foglaltak szerint a jelen Szerződés tekintetében kifejezetten vállalják a szolgáltatás és az ellenszolgáltatás értéke közötti feltűnő értékaránytalanság kockázatát, melyre figyelemmel a Ptk. 6:98. § (2) bekezdésében foglaltak szerint egyik Fél sem jogosult a jelen Szerződést feltűnő értékaránytalanságra hivatkozva megtámadni.

3.1.3. A Vevő az illetékekről szóló 1990. évi XCIII. törvény 70. §-ával összhangban kijelenti, hogy megítélése szerint a Vételár összege megegyezik az Ingatlan forgalmi értékével.

3.2. A Vételár megfizetése

3.2.1. A Vevő a Vételár összegét a jelen Szerződés aláírásával egyidejűleg köteles az Eladó Bankszámlájára történő banki átutalás útján az Eladó részére megfizetni. 

3.2.2. A Felek megállapítják, hogy a Vevő az Ingatlan Bérleti Szerződés alapján megfizetett 9.000.000 Ft + ÁFA előleget. Ezen előleg teljes összege, beleértve a megfizetett bérleti díjakat is, nem kerül visszatérítésre a Vevő részére, hanem ez a Vételár részeként megfizetettnek tekintendő, azaz a Vevő jelen Szerződés szerinti fizetési kötelezettségét csökkenti a teljes 9.000.000 Ft + ÁFA előleg összege. Ez alapján a Vevőt további fizetési kötelezettség nem terheli az Eladó felé vételár hátralékként, hanem a Vevő a teljes Vételárat maradéktalanul megfizette.

3.2.3. A teljes Vételár összegének kézhezvételét az Eladó a jelen Szerződés aláírásával kifejezetten elismeri és nyugtázza.

3.3. A Vevő fizetési kötelezettségeinek teljesítése, a fizetési késedelem jogkövetkezményei

3.3.1. A Vevőnek a jelen Szerződés alapján fennálló bármely fizetési kötelezettsége akkor tekintendő teljesítettnek, amikor annak összege az Eladó Bankszámláján jóváírásra kerül. Amennyiben a Vevő a jelen Szerződés alapján fennálló bármely fizetési kötelezettsége teljesítésével késedelembe esnek, úgy köteles az Eladó részére a Ptk.-ban meghatározott mértékű késedelmi kamatot fizetni. 

4. Bejegyzési Engedély 

Az Eladó ezennel feltétlenül és visszavonhatatlanul hozzájárul, hogy az Ingatlan tekintetében a Vevő tulajdonjoga adásvétel jogcímén 1/1 arányban az ingatlan-nyilvántartásba bejegyzésre kerüljön.

5. ELŐVÁSÁRLÁSI JOG

5.1.1. Az Eladó tájékoztatja a Vevőt, hogy az Ingatlanra a Magyar Államot elővásárlási jog illeti meg a nemzeti vagyonról szóló jogszabályok alapján, ugyanakkor más harmadik személy nem bír elővásárlási joggal a hatályos jogszabályok szerint. Erre tekintettel a jelen Szerződést az Eladó megküldi a Magyar Állam kijelölt szerve részére. 

5.1.2. Amennyiben a Magyar Állam az elővásárlási jogával élne, akkor az adásvétel az Eladó és a Magyar Állam közt jön létre változatlan feltételekkel és a Magyar Állam köteles a vételárat nyomban megfizetni az Eladónak. Ebben az esetben a Vételár alapján megfizetett teljes összeget levonva ebből az Ingatlan Bérleti Szerződés alapján megfizetett bérleti díjak összegét, az Eladó köteles 3 munkanapon belül visszafizetni a Vevő részére a Vevő által megjelölt bankszámlaszámra. Ezen esetben az Ingatlan Bérleti Szerződés nem szűnik meg, hanem az változatlanul fennmarad a Vevő és az Ingatlan tulajdonosa között.

6.  Birtokátruházás

6.1.1. Mivel a Vevő az Ingatlan Bérleti Szerződés alapján az Ingatlan birtokában van, ezért a Felek megállapítják, hogy az Ingatlan a jelen Szerződés céljára birtokba adottnak tekintendő további eljárás vagy cselekmény nélkül.

6.1.2. A Vevő vállalja, hogy az adásvételt követően is lehetővé teszi az Eladó részére az Ingatanba történő bejutást, az Eladó megfelelő időben történt előzetes értesítését követően, annak érdekében, hogy az Eladó az Ingatlanon található mérő kutakat ellenőrizhesse.

7. Az Eladó kijelentései és szavatosságvállalásai

Az Eladó az alábbi nyilatkozatokat teszi, szavatol azok tartalmáért, és tudomásul veszi, hogy a Vevő az alábbi nyilatkozatokat veszi alapul az Ingatlan jelen Szerződés rendelkezései szerint történő megvásárlásakor:

(i) az Ingatlan per-, igény-, teher- és harmadik személy jogától mentes, valamint a Vevő a jelen Szerződés teljesítésével per-, igény-, teher- és harmadik személy jogától mentes tulajdont szereznek az Ingatlan tekintetében, ide nem értve a Terheket;

(ii) a jelen Szerződés Eladó általi megkötése nincs harmadik személy hozzájárulásához kötve, ugyanakkor az Eladó jogosult a jelen Szerződés teljesítésére és a Szerződés megkötéséhez és teljesítéséhez szükséges jóváhagyásokat beszerezte és ezeket a Vevőnek átadja;

(iii) a jelen Szerződés Eladó általi megkötése és teljesítése nem sért semmilyen szerződést, kötelezettséget, ítéletet vagy végzést, amelyben az Eladó félként szerepel, vagy amely az Eladóra nézve kötelező rendelkezést tartalmaz, továbbá nem sért semmilyen olyan jogszabályt vagy rendelkezést, amely az Eladóra vagy az Ingatlanra vonatkozik;

(iv) az Ingatlannal kapcsolatban nincs olyan hatósági kötelezés, amely bírság megfizetésére vagy egyéb jogcselekmény végzésére kötelezné az Eladót vagy az Ingatlan mindenkori tulajdonosát;

(v) az Eladó az Ingatlanra vonatkozó adófizetési kötelezettségének eleget tett.

8. Megszűnés

8.1 A megszűnés esetei

A Felek megállapodása értelmében a jelen Szerződés kizárólag az alábbi esetekben szűnik meg:

(i) a Felek a jelen Szerződést közös megegyezéssel írásban felbontják;

(ii) az Eladó jelen Szerződés 8.2. pontja szerinti elállása alapján; vagy

(iii) a Vevő jelen Szerződés 8.3. pontja szerinti elállása alapján.

8.2 Az Eladó elállási joga

Amennyiben a Vevő a Vételár vagy annak bármely részlete megfizetésére vonatkozó kötelezettségük teljesítésével késedelembe esnek és fizetési kötelezettségüket az Eladó írásbeli felhívására, az abban szabott legalább tizenöt (15) napos póthatáridő lejártáig sem teljesítik, úgy az Eladó jogosult a jelen Szerződéstől a Vevővel közölt írásbeli nyilatkozattal elállni feltéve, hogy az Eladó az elállás időpontjában a jelen Szerződés alapján fennálló egyetlen lényeges kötelezettsége tekintetében sincs szerződésszegésben és azzal, hogy amennyiben az elállás időpontjában a Vevő a Vételár egy részét már megfizette az Eladó részére, úgy az Eladó elállási nyilatkozata a Vevővel szemben a jelen Szerződés 8.4 pontja szerinti visszafizetési kötelezettség teljesítésének napján hatályosul. 

8.3 A Vevő elállási joga

A Vevő jogosult a jelen Szerződéstől az Eladóval közölt írásbeli nyilatkozattal elállni, ha az Eladó a jelen Szerződés 7. pontja szerinti bármely nyilatkozata valótlannak bizonyul és az Eladó a szavatosságsértést a Vevő által az orvoslásra irányuló írásbeli felszólításban szabott legalább tizenöt (15) napos póthatáridő lejártáig nem orvosolja azzal, hogy a Vevőt nem terheli póthatáridő tűzési kötelezettség, ha az orvoslás a szavatosságsértés természeténél fogva lehetetlen.

8.4 Az Eladó visszafizetési kötelezettsége megszűnés esetén

A jelen Szerződés bármely olyan okból történő megszűnése esetén, amelyért egyik Fél sem felelős, az Eladó legkésőbb öt (5) munkanapon belül köteles a Vételár összegét a Vevő részére visszafizetni.
8.5 Az Ingatlan Bérleti Szerződés

A Felek megállapítják, hogy az Ingatlan Bérleti Szerződés a jelen Szerződés megkötésével megszűnik, mivel a Vevő válik az Ingatlan tulajdonosává. A Felek ugyanakkor megállapodnak, hogy a jelen Szerződés bármilyen megszűnése esetén az Ingatlan Bérleti Szerződést egymással haladéktalanul megkötik változatlan feltételekkel annak érdekében, hogy a Vevő az Ingatlant a naperőmű fennállása alatt folyamatosan használhassa.
9. VISSZAVÁSÁRLÁSI JOG AZ ELADÓNAK

A Felek megállapodnak, hogy az Eladó kérésére az Ingatlanra egymással haladéktalanul ingatlan adásvételi szerződést kötnek, ami alapján az Eladó az Ingatlant a Vevőtől nettó 100.000,- Ft (azaz százezer forint) vételárért visszavásárolhatja. Az Eladó csak azt követően kérheti a visszavásárlási jog gyakorlását, hogy az Ingatlanon a naperőmű már nem üzemel és az leszerelésre és elszállításra került, de legkésőbb jelen szerződés hatályba lépését követő 35 év elteltével. Felek megállapodnak, hogy a Vevő az Eladó visszavásárlási jogát az ingatlan-nyilvántartásba bejegyeztetheti.

10. A Felek állampolgársági nyilatkozataI 

Az Eladó kijelenti, hogy Magyarországon jogszerűen működő Önkormányzat. A Vevő kijelenti, hogy Magyarországon bejegyzett és működő gazdasági társaság. Vevő jelen szerződés aláírásával kijelenti, hogy a nemzeti vagyonról szóló 2011. CXCVI. törvény 3. § (1) bekezdés 1. pontja alapján átlátható szervezetnek minősül. Vevő jelen nyilatkozatban foglaltak változása esetén köteles haladéktalanul az Eladót tájékoztatni. Amennyiben jelen szerződésben a Vevő valótlan tartalmú nyilatkozatot tesz, az Eladó jelen szerződést azonnali hatállyal felmondja vagy - ha a szerződés teljesítésére még nem került sor - a szerződéstől eláll.

11. Értesítések és kézbesítés

11.1 Valamely Fél által a másik Félnek a jelen Szerződéssel összefüggésben küldött értesítések vagy más kommunikáció céljára a Felek jelen Szerződés (1) - (2) pontjai szerinti címei szolgálnak. Amennyiben a Felek bármelyikének a címe megváltozna, az adott Fél a változás várható bekövetkezése előtt legalább két (2) munkanappal köteles erről a másik Felet értesíteni.
11.2 A jelen Szerződés alkalmazásában minden értesítés, jognyilatkozat kizárólag írásban, magyar nyelven teendő meg ajánlott-tértivevényes levél (amit kézbesítő igénybevétele esetén átvételi elismervény pótol) vagy a közjegyzőkről szóló 1991. évi XLI. törvényt 142. §-a szerinti eljárás útján. 

11.3 Valamely Fél által a másik Fél (a címzett Fél) részére küldött értesítés

(g) személyes kézbesítés esetén az átvételi elismervény címzett Fél általi aláírásának napján,
(h) levélküldeményként való kézbesítés esetén a címzett Fél jelen Szerződés (1) - (2) pontjai szerinti címére vagy a címzett Fél mindenkori cégjegyzékben szereplő címére történő kézbesítés napján
válik a címzett Féllel szemben hatályossá, azzal, hogy a postai szolgáltató útján, tértivevényes és ajánlott (avagy egyéb könyvelt (ajánlott, biztosított ajánlott külön szolgáltatással)) levélküldeményként a címzett Fél jelen Szerződés (1) – (2) pontja szerinti címére, vagy a címzett Fél mindenkori cégjegyzékben szereplő címére szabályszerűen postára adott értesítést a postára adást követő ötödik (5.) naptári napon akkor is kézbesítettnek és ekként a címzett Féllel közöltnek kell tekinteni, ha a levélküldemény bármely okból ténylegesen nem volt kézbesíthető, vagy arról a címzett Fél nem szerzett tudomást.

12. Költségek 

12.1 A jelen Szerződés elkészítésével és letárgyalásával, valamint a jelen Szerződésben foglalt más cselekményekkel összefüggésben minden Fél viseli a saját költségét.

12.2 Az Ingatlan tulajdonjogának jelen Szerződés alapján történő megszerzése után fizetendő visszterhes vagyonátruházási illetéket a Vevő köteles viselni.

13. Ügyvédi meghatalmazás

13.1 A Felek megbízzák és meghatalmazzák az [ ] Ügyvédi Irodát (székhely: [ ]), hogy őket az Ingatlan tekintetében a Vevő tulajdonjoga bejegyzésére irányuló ingatlan-nyilvántartási eljárásban az Ingatlanügyi Hatóság, valamint az illetékes adóhatóság előtt teljes jogkörrel képviselje.

13.2 Az Eladó kijelenti, hogy az ellenjegyző ügyvédtől független jogi tanácsadást vett igénybe, így lehetősége volt arra, hogy a Szerződés rendelkezéseiről megfelelően felvilágosítást kapjon, és ennek megfelelően egyben kifejezetten hozzájárul ahhoz, hogy egy a Felek közötti esetleges jövőbeli jogvitában a Vevőt az ellenjegyző ügyvéd képviselje.

14. Vegyes rendelkezések

14.1 A jelen Szerződés hatálytalanít valamennyi, a Felek között a jelen Szerződés tárgyára vonatkozóan szóban vagy írásban létrejött korábbi szerződést, megállapodást és megegyezést. A Felek a jelen Szerződés tekintetében a Ptk. 6:63. § (5) bekezdésének alkalmazását kifejezetten kizárják
14.2 A jelen Szerződés bármely módosítása kizárólag írásban érvényes a Felek által aláírt okirattal.

14.3 A Felek kijelentik, hogy az eljáró ügyvéd tájékoztatta őket arról, hogy eljáró ügyvédet a Pénzmos. tv. alapján azonosítási kötelezettség terheli a Felek adatai vonatkozásában. Az azonosítás a Felek képviselői által bemutatott, az eljáró természetes személyek személyazonosságának igazolására alkalmas okiratok alapján történik a Pénzmos. tv. szabályai szerint. A Felek a jelen Szerződés aláírásával hozzájárulnak ahhoz, hogy eljáró ügyvéd az azonosítás alapjául szolgáló okiratokról, illetve személyi okmányokról fénymásolatot készítsen, és adataikat kezelje, de kizárólag a jelen Szerződéssel összefüggésben, a személyes adatok védelméről és a közérdekű adatok nyilvánosságáról szóló jogszabályi rendelkezések szerint.
14.4 A Felek jelen Szerződés aláírásával hozzájárulnak, hogy eljáró ügyvéd az ügyvédi tevékenységről szóló 2017. évi LXXVIII. tv. 32. §-ban, valamint a Magyar Ügyvédi Kamara által kiadott, a jogügyletek biztonságának elősegítése érdekében végzendő, valamint az elektronikus aláírás használatával kapcsolatos feladatokról szóló 2/2007. (11.19.) számú szabályzatban írt felhatalmazás alapján megkeresse a Közigazgatási és Elektronikus Közszolgáltatások Központi Hivatalát az okirati ellenjegyzéshez szükséges adat-azonosítás és okmányellenőrzés végett. A Felek tudomásul veszik, hogy hozzájárulásuk esetén az adat-azonosítás és okmányellenőrzés az 2017. évi LXXVIII. tv. 32. § (3) bekezdésében foglaltakra terjedhet ki.
14.5 A jelen Szerződésre a magyar jog az irányadó. A jelen Szerződésben nem szabályozott kérdések tekintetében a Ptk. rendelkezései az irányadóak.

14.6 A Felek megállapodnak abban, hogy minden tőlük ésszerűen elvárható intézkedést megtesznek annak érdekében, hogy a jelen Szerződésből eredő jogvitáikat, igényeiket elsősorban békés, tárgyalásos úton rendezzék. Ha a Szerződésből eredő vagy azzal összefüggésben keletkező vita vagy igény békés rendezése nem járt sikerrel, úgy a jogvita eldöntésére a polgári perrendtartásról szóló 2016. évi CXXX. törvény rendelkezései szerint általános illetékességgel rendelkező rendes bíróság az illetékes.

14.7 A jelen Szerződés kilenc (9) db egymással megegyező eredeti példányban készült, melyből három (3) db példány az Eladót és hat (6) db példány Vevőt illeti meg. A Felek a jelen Szerződés aláírásával a Szerződés részükre történő átadását elismerik.

A Felek a jelen Szerződést – elolvasás és értelmezés után –, mint a Felek ügyleti akaratával mindenben megegyezőt, jóváhagyólag írták alá.

Kelt: [ ].

	Eladó:

Martfű Város Önkormányzata

________________________
képviseletében:
	Vevő:

AGE Solar M. Korlátolt Felelősségű Társaság

________________________
képviseletében:


Alulírott [ ] (Kamarai Azonosító Szám: [ ]) ügyvéd, az [ ] Ügyvédi Iroda ([ ]) tagja az általam szerkesztett jelen okiratot ellenjegyzem Budapesten, [ ]. napján, és az abban foglalt ügyvédi meghatalmazást elfogadom.

	
	________________________
[ ]
ügyvéd

